amanoisuno/poet huggingface dataset:
贈萬胡主簿 釋懷古
廉可繼懸魚，官清術有餘。民田侵廢苑，公署似閑居。草長通囹圄，花飛落簿書。見君松操直，經考只如初。
爛柯山二首  其一 釋懷古
仙家輕歲月，浮世重光陰。白髪有先後，青山無古今。局終柯已爛，塵散海尤深。若覓長生路，煙霞無處尋。
爛柯山二首  其二 釋懷古
王質爛柯事，傳聞不在疑。百年容易客，一局等閑棋。此著有誰見，無言祇自知。石橋南畔路，依舊日斜暉。
句 釋懷古
霧開離草迥，風逆到花遲。
存目 釋懷古
詩題：居天柱山首句：四野豁家庭。
詩一首 吳黔
故國海雲端，歸寧便整鞍。里榮身上蒨，省罷手中蘭。燒急平蕪廣，風悲古木寒。謝公山色在，朝夕共誰觀。
送何輅歸錢塘兼簡辯端 釋智仁
家指西陵外，滄波去幾程。獨行山雪下，孤泊夜潮生。問路寒林迥，移舟宿雁驚。到逢天竺客，爲話別來情。
留題雲門寺 釋智仁
秦峰千古寺，豈易得躋攀。一夢幾回到，片心長此閑。溪光涵石壁，秋色露松關。靜室孤禪後，寒鐘夜滿山。
暮冬旅宿寄趙秀才 釋智仁
旅宿荒涼甚，幽懷可自寬。風窗燈易滅，雪屋夜增寒。空迥鴻聲急，更餘旅夢殘。卻思君舊隱，欲到恨飛難。
句  其一 釋智仁
寒聲病葉落，曉色凍雲開。
句  其二 釋智仁
路遙無去伴，山疊有啼猿。
句  其三 釋智仁
行客莫輕瑕璧謗，立人懷抱自分明。
平水神祠歌 陳賡
黄河如絲導崑崙，萬里南下突禹門。支流潛行天地底，派作八道如霆奔。吾聞川真嶽靈有真宰，況乃利澤開洪源。龍神窟宅瞰平野，千古廟貌何雄尊。深林含蓄雷雨潤，冷殿似带波濤痕。我來南州走塵坌，執熱未濯憂思煩。試斟百冽洗肝肺，一勺注腹清且燉。悠然晞風坐東廡，倏見繪畫如飛騫。仙宮華裾乘朱軒，旗纛掩藹蛟伏轅。雷公電母踏煙霧，天吳海若驅鼉黿。何時借取霹靂手，倒挽銀漢清乾坤。廟前老翁顧我語，孺子未易排天閽。何爲高論乃如此，一笑春風滿面溫。是時三月遊人繁，男女雜遝簫鼓喧。騫茭沈玉笑靈貺，割牲釃酒傳巫言。巫言恍惚廟扉闔，拜手上馬山煙昏。
詩一首 韓退
山人跨雪精，上便不論程。嗅地打不動，笑天休始行。
游泰山靈巖寺 滕涉
山半舊招提，捫蘿躡石梯。佳名標四絕，勝境出三齊。殿古煙霞窟，庭深檜柏蹊。嶽靈分地界，雲險接天倪。香篆清風褭，松廊翠巘低。飛塵無路入，幽鳥隔巖啼。破夢泉聲急，飄涼竹韻凄。微陽生頂上，殘月落峰西。暫到猶塵慮，長居信覺迷。致君功業就，向此卜幽棲。
題釣臺 張保雝
漢包六合網英豪，一箇冥鴻惜羽毛。世祖功臣三十二，雲臺何似釣臺高。
送僧歸護國寺 馮元
南宗開士共推賢，語默忘機合自然。上國經游雲出岫，故山歸去鶴沖天。艤舟卻指靈溪岸，烹茗還資瀑布泉。宴坐草堂諸念息，只應餘習在詩篇。
詩贈晚學李君  其一 邢仙老
虚皇天詔下仙家，不久星横借客槎。壁上風雲三尺劍，林前龍虎一爐砂。行乘海嶼千年鶴，坐折壺中四季花。爲愛陰符問玄義，更隨驪海入烟霞。
詩贈晚學李君  其二 邢仙老
久掩山齋看古經，但矜猿鶴事高情。爐中且喜丹砂死，巖下近聞朱草生。堪鄙塵寰馳妄理，莫敎流俗聽希聲。清溪有路無人識，獨弄滄浪一濯纓。
詩贈晚學李君  其三 邢仙老
詰曲川原幾里深，偶尋巖壑在前林。長懷萬古典墳樂，果稱幾年泉石心。將看道經延白日，偷收巖藥化黄金。山中所訪逍遙客，爲報白雲深處尋。
詩贈晚學李君  其四 邢仙老
人稀境盡絕塵埃，野客尋源或到來。怪石結成真洞府，亂山堆就假樓臺。久窮至理難期老，獨放真機學未該。得共山翁話虚寂，不妨巖下且徘徊。
詩贈晚學李君  其五 邢仙老
翠微堆裏隱雲烟，石縛藤蘿小洞天。常篆丹符驅木魅，毎呼山鬼汲溪泉。養成玉座千年石，煉過河車九轉鉛。記得潛虚真伴侣，出門争贈買山錢。
詩贈晚學李君  其六 邢仙老
秋景澄清物象希，山家沈寂俗難齊。常聽嶺瀑連雲瀉，時有林猿隔岫啼。月黑笈明靈武動，夜寒囊破蹇驢嘶。此身已脫人間世，贏得烟蘿自在題。
詩贈晚學李君  其七 邢仙老
丹雄初伏櫃方靈，萬里蓬壺第一程。神室下封添夜火，金砂新浴煉真形。稚川篋裏藏丹訣，鴻寶方中檢藥名。既得仙人小龍虎，便尋根本到長生。
詩贈晚學李君  其八 邢仙老
旋滴巖頭石裏泉，研硃將點洞靈篇。只看壁外數千卷，勝走人間三百年。何事投心求妙友，便須窮力到真仙。竹間松逕逍遙境，雅使仙翁恣意眠。
詩贈晚學李君  其九 邢仙老
眼前龍虎實紛紜，說破丹砂世莫聞。故脫衣冠尋舊隱，便將猿鶴入深雲。閒編野錄前朝事，静校仙經古篆文。滿腹分明惟是識，塵寰誰認紫陽君。
詩贈晚學李君  其一○ 邢仙老
無言隱几閉松扃，萬古襟懷獨自靈。點筆時研三卷篆，彈冠嘗動一簪星。青童去撅南山木，野客來尋北帝經。天道不須窺牖見，滿門山岳自青青。
詩贈晚學李君  其一一 邢仙老
山家何物是知音，也勝人間枉用心。學就萬年龜喘息，習成千歲鶴呻吟。沖和久養靈通獸，關節常調不死禽。獨對翠微誰更問，鼎分三足伴光陰。
詩贈晚學李君  其一二 邢仙老
世事功名不足論，好乘年少入真門。渾如一夢莊仙蝶，況是千年柱史文。須向黄庭分內外，不交周易秘乾坤。他年陵谷還遷變，家住蓬瀛我尚存。
詩贈晚學李君  其一三 邢仙老
日轉蓬窗影漸移，羅浮舊隱到多時。瀛洲伴侣無消息，風撼巖前紫桂枝。
秋夜 郭昭著
秋空澹澹天無極，東望平林凈如拭。清光倒湧冰輪寒，山河吸作玻璃色。主人對此欲凌風，瑤光浮白珍珠紅。留連中夜不知倦，酣歌驚動蛇龍宮。
塞上曲 郭昭著
胡馬秋肥塞草黄，彎弧直擬犯漁陽。歸鞭卻避弓閭水，知是嫖姚舊戰場。
登立魚峰 覃慶元
載酒聽鶯語，春風到處吹。魚峰如有約，蠟屐正相宜。
贈黄孫二處士 張及
二公高節厭喧卑，同寄蕭宮共展眉。玉樹冰壺齊品格，野雲臯鶴本追隨。泉流指下何人賞，嶽峭毫端祇自知。綣戀賢侯美風教，故山歸去尚遲遲。
贈杜鼎昇 張及
家本樊川老蜀都，世家冠劍豈寒儒。年耕尚可儲三載，酒戰猶能敵百夫。僻愛舜琴湘水弄，每懸孫畫醉仙圖。孟光笑語長相逐，喚作梁鴻得也無。
夢中作 張君房
亭尤逢夜竹，不識自知音。朦朧望明月，終得拂青塵。
雨中望蓬萊山 張君房
重簾垂密雨，孤夢隔秋宮。紅爐九華暗，香消芳思融。仙忻望不及，鶴信遣誰通。但云許玉斧，寧知張巨公。
句 令狐揆
借書離近郭，冒雪渡寒溪。
青溪晚霽 吳漣
天晚雨初霽，隔溪聞碓舂。山僧歸夜月，幽鳥落長松。風靜砧聲急，花欹露氣重。良宵思沅芷，尊酒話從容。
送梵才上人歸天台 徐舜俞
芳袍麟殿賜蒲茸，道勝年來謁慵。貝葉罷翻雙鳳闕，石房歸掩五芝峰。朝賢遠乞裁詩稿，海客爭傳出定容。後代何人續僧史，好將安遠比高蹤。
句 江任
珠盤臨路泣，斗印入鄉提。
等法院 江白
滿路煙花畫不成，棲桐佳致古流名。院鄰翠障千尋碧，門抗寒溪一带清。晝影亂本來遮暑氣，晚涼疏雨送秋聲。我來到多慵回首，倚檻吟看海月生。
送梅昌言出鎮太原 黄覺
五馬雍容出鎮時，都人爭看好風儀。文章一代喧高價，忠直三朝受聖知。帳下軍容生劍戟，門前行色擁旌旗。雲籠古戍黄榆暗，雪滿長郊白草衰。出去暫開貔虎幕，歸來須占鳳皇池。鬢間未有一莖白，陶鑄蒼生固不遲。
句 黄覺
床頭曆日無多字，屈指明年七十三。
使華亭 翁緯
走清奔碧日潺湲，勢與晴江遠接連。沙草碧侵驅馬路，岸花紅濕釣魚船。煙生遠店收寒雨，風起高梧咽暮蟬。徐氏舊居人識否，渡南溪下白雲邊。
送張無夢歸天台 陳既濟
暫到京城住，辭堯返舊廬。身耽泉石樂，心向利名疏。鶴靜來華表，雲閑出太虛。錢塘應過日，秋水滿紅蕖。
游洞霄 范寬之
征輪偷暇款琳宮，洞水浮花二月中。塵慮坐清歸意懶，渙襟高詠紫霄風。
句  其一 袁抗
許鄉松老神仙遠，葛井丹成日月長。
句  其二 袁抗
壓江揖翠鎮庚方，一带藍光屬豫章。
送僧歸護國寺 張師德
喜陪人傑論三乘，巖室經年鎖翠稜。六代有師傳法印，萬緣無象監心燈。赤城道遠明霞畫，瀑布聲寒月照冰。迹似孤雲縻不得，清秋歸興杖蠻藤。
老兒詩亦五十韻 張師錫
鬢髮盡皤然，眉分白雪鮮。週遮延客話，傴僂抱孫憐。無病常供粥，非寒亦衣綿。假溫衾擁背，借力仗搘肩。貌比三峰客，年過四皓仙。喚方離枕上，扶始到門前。毎愛烹山茗，常嫌飣石蓮。耳聾如塞纊，眼暗似籠烟。宴坐羸憑几，乘騎困嚲鞭。頭搖如轉旋，唇動若抽牽。骨冷愁離火，牙疼怯漱泉。形骸將就木，嚢槖尚貪錢。膠睫乾眵綴，黏髭冷涕懸。披裘腰懶繫，濯手袖慵揎。擡舉衣頻喚，扶持藥屢煎。坐多茵易破，行少履難穿。喜婢裁裙布，嗔妻買粉鈿。房教深下幕，牀遣厚鋪氈。琴聽憐三樂，圖張笑七賢。看嫌經字小，敲磬喜聲圓。食罷羹流袂，杯餘酒带涎。樂來須遣罷，醫到久相延。裹帽縱横掠，梳頭取次纒。長吁思往事，多感聽哀絃。氣注腰還重，風牽口便偏。墓松先遣種，誌石預教鐫。客到惟求藥，僧來忽問禪。養茶懸竈壁，曬艾曝簷椽。怒僕空睜眼，嗔兒謾握拳。心驚嫌蹴踘，脚軟怕秋千。局縮同寒狖，摧豗似飽鳶。觀瞻多目眩，牽動即頭旋。女嫁求紅燭，男婚乞綵牋。已聞捐几杖，寧更佩韋弦。賓客身非與，兒孫事已傳。養和屏作伴，如意拂相連。久棄登山屐，惟存負郭田。呻吟朝不樂，展轉夜無眠。呼稚臨床畔，看書就枕邊。冷疑懷貯水，虚訝耳聞蟬。束帛非無分，安車信有緣。伏生甘坐末，絳老讓行先。拘急將風夜，昏沈欲雨天。雞皮塵漸漬，齯齒食頻填。毎憶居郎署，常思釣渭川。喜逢迎佛會，羞赴賞花筵。徑狹容移檻，階危索減磚。好生焚鳥網，惡殺拆漁船。既感桑榆日，常嗟蒲柳年。長思當弱冠，悔不剩狂顛。
喜子及第 張師錫
御榜今朝至，見名心始安。爾能俱中第，吾遂可休官。賀客留連飲，家書反覆看。世科誰不繼，得慰二親難。
送程給事知越州 張師顔
才臣新命輟卿聯，漕挽于今委重官。一道去蠲民疾苦，重江甯恤路艱難。行舟使節威聲遠，祖帳都門暑氣殘。奏課佇聞居上等，歸來恩異聳羣觀。
書壁 釋谷泉
余此芭蕉庵，幽居堆雲處。般般異境未暇數，且看矮松三四樹。寒來燒枯杉，饑食大紫芋。而今拋之去，不知誰來住。
偈 釋谷泉
今期甚好雪，紛紛如秋月。文殊不出頭，普賢呈醜拙。
贈古調奴 釋谷泉
我有山童名古調，不誦經，不禮祖。解搬榾柮禦冬寒，隨分衣裳破不補。會栽蔬，能種芋，千山萬山去無懼。
省慈明禪師還而作偈 釋谷泉
相別而今又半年，不知誰共對談禪。一般秀色湘山裏，汝自匡徒我自眠。
有詣常寧拜舍利塔者以偈贈之 釋谷泉
諸禪結伴遊玉塔，靈蹤勝境將心劄。歸來舉似春如何，何似狂僧無縫塔。無縫塔，最難邈，豈同白玉受人踏。五湖四海盡雲奔，踏破幾多茥與靸。無縫塔，甚匼匝，若遇同人方始答。忽然展手借樣看，便與攔腮鼓一搭。
偈 釋谷泉
今朝六月六，谷泉被氣𡎺。不是上天堂，便是入地獄。
擬洛下分題 松石琴薦 釋智圓
松石爲琴薦，鱗皴狀頗奇。補天雖變質，映澗尚含滋。靜砌和煙立，虛堂带蘚移。最宜彈別鶴，況有舊棲枝。
擬洛下分題 茯苓人 釋智圓
本自松根得，名因象物彰。爲醫君可信，除疾我偏良。濟衆應藏用，捐軀必自強。無勞問蹤跡，名字在仙方。
擬洛下分題 遞詩筒 釋智圓
元白舊裁製，規模傳至今。凌霜重高節，容物貴虛心。豈倦關河遠，寧辯雨雪深。雅言如見託，終爲報知音。
擬洛下分題 文石酒杯 釋智圓
良匠鑿頑璞，爲杯異彩存。雲蒸猶有潤，蘚駮已無痕。靜愛如冰潔，閑憐似玉溫。野民便古質，長把近漥罇。
友人元敏示以三題乃賡而和之 挑燈杖 釋智圓
裁製削青筠，纖纖狀可珍。助燈雖有力，舉用實由人。破暗如無怠，資明敢顧身。窗間儻勤學，終夕願相親。
友人元敏示以三題乃賡而和之 刮字刀 釋智圓
質本精剛化，鋒鋩豈易羣。未曾傷正典，長爲鏟訛文。類與鉛刀異，名將彩筆分。刪書及定禮，曾忝立奇勛。
友人元敏示以三題乃賡而和之 試金石 釋智圓
真僞立可辨，貞姿號試金。雖無褒貶口，似有是非心。採取山溪遠，緘藏篋笥深。鑛人如未訣，終日自相尋。
燭蛾誡 釋智圓
有蟲名燭蛾，翱翔近燈火。舉手再三遮，彼意終不可。驅去復飛來，防護更勞我。汝無縱所見，自取燋肌禍。
挽歌詞三首  其一 釋智圓
平生宗釋復宗儒，竭慮研精四體枯。莫待歸全寂無語，始知諸法本來無。
挽歌詞三首  其二 釋智圓
蕭蕭墓後千竿竹，鬰鬰墳前一樹松。此處不須兄弟哭，自然相對起悲風。
挽歌詞三首  其三 釋智圓
莫談生滅與無生，謾把心神與物爭。陶器一藏松樹下，綠苔芳草任縱橫。
瑪瑙坡四詠  其一 釋智圓
瑪瑙坡前樹，春來亦著華。雨晴煙乍斂，濃艷鬬朝霞。
瑪瑙坡四詠  其二 釋智圓
瑪瑙坡前水，泠泠夏亦寒。夜深明月上，珠顆落冰盤。
瑪瑙坡四詠  其三 釋智圓
瑪瑙坡前路，秋宵獨倚筇。草深藏鬼火，苔老絕人蹤。
瑪瑙坡四詠  其四 釋智圓
瑪瑙坡前石，堅貞可補天。女媧何處去，冷落沒寒煙。
送惟鳳師歸四明 釋智圓
未識鳳師面，早熟鳳師名。毓靈本岷峨，弱冠遊神京。出處忌非類，交結皆名卿。高談駭衆聽，雅唱歸羣英。曩歲來淛陽，相逢水心亭。論懷道且同，對坐眼彌青。尋幽泛輕舟，待月步閑庭。翌日倏分攜，南北各如萍。我尋住孤山，師亦往東明。人間一爲別，天上七周星。江湖既相望，喣沫安足評。今年春之暮，草堂花飄零。睡起乍憑欄，竹外聞人聲。忽報鳳師至，屣履出相迎。借問胡爲來，告我以其誠。度支司外計，夕拜臨茲城。二賢俱我舊，故得尋其盟。夏來西湖西，爲鄰樂幽貞。朝登隱君堂，暮叩中庸扃。引望雲山遙，銷暑竹風清。論詩貴無邪，體道極無形。倏忽時節移，秋風拂簷楹。趨裝俄告別，鄞江指歸程。適來既無事，適去豈關情。孤帆侵曉飛，歸櫓連宵鳴。風波視世態，水月悟浮榮。仍知臯鶴性，不爲塵網縈。
試筆 釋智圓
城市居無分，山林住有緣。語慚甘似薺，道貴直如弦。兀兀吟終日，羸羸病過年。靜招湖畔鶴，閑泛雪中船。散悶雖無酒，怡情喜有禪。鬢根霜任點，心迹火休然。冷淡將誰合，消搖且自憐。閑來窗下坐，試筆偶成篇。
讀史 釋智圓
我愛包胥哭，一哭救楚國。事君盡其忠，垂名千世則。我愛魯連笑，一笑卻秦軍。折衝罇俎間，流芳至今聞。我愛伯夷仁，揖讓持其身。餓列首陽下，恥事干戈君。後世闚竊輩，故非姬發倫。內藏篡弒謀，外躡武王塵。伯夷若不去，名教胡以伸。後人非三賢，細碎何足云。哭嘆祿位卑，笑喜膏粱珍。山林亦寒餓，行怪非求仁。留心寡兼濟，所謀惟一身。撫書想三賢，清風千古振。
雪西施 釋智圓
范蠡無西施，胡以破吳國。吳王輕社稷，爲惑傾城色。夫差強變弱，勾踐雌成雄。豈惟陶朱策，實賴西施容。西施語復賢，褒貶何昏蒙。便說傾吳罪，都忘霸越功。
思君子歌 釋智圓
小人足諂媚，君子無猜忌。開口揄揚皆聖賢，滿腹包藏盡仁義。修辭復古振淳風，折檻觸鱗彰直氣。善世既不伐，遯世亦無悶。自同流俗混光塵，不與常人鬬分寸。展矣斯人欲見之，一夕輾轉九迴思。終日躊躇無所遇，颯颯西風木葉衰。
海上五山歌 釋智圓
五山峨峨聳海心，海波上下隨升沉。羣仙同往訴天帝，巨鼇十五受天制。一一巨鼇戴一山，一交三萬六千歲。無何龍伯約六鼇，兩山從此溺波濤。羣仙播遷作遊客，上帝憑怒誅龍伯。因知快樂非長久，三界元空何所有。莫於蝸角鬬雄豪，海上仙山尚摧朽。
陋巷歌贈友生 釋智圓
噫顔子兮居陋巷，身雖羸兮道彌壯。商受兮有皇都，位雖尊兮名獨二八。朝恣瑤臺之樂兮，暮遭黄鉞之誅。是知不義之富貴如浮雲兮，惟道德爲性命之要樞。海濱有士兮慕顔子，心重朝聞兮輕夕死。紛紛糖粃兮視雄豪，凜凜冰霜兮潔行止。蓽門寂寞何瑣瑣，執卷忍饑終日坐。楊雄免遭甄豐戮，朱建終罹辟陽禍。射羣高墉會有時，於君無可無不可。
慎交歌 釋智圓
莫言青松青，有時亦摧折。莫言圓月明，有時亦虧缺。莫逆論心素，刎頸定交結。年髪未及衰，交情已消歇。俄因競分寸，忽爾成楚越。愛之欲其生，惡之欲其死。識欲松枯及月虧，請看陳餘與張耳。
古琴詩 釋智圓
良工採嶧桐，斵爲綠綺琴。一奏還淳風，再奏和人心。君子不暫去，所貴禁奢淫。後世惑鄭聲，此道遂陸沈。朱絲鼠潛齧，金徽塵暗侵。冷落橫閑窗，棄置歲已深。安得師襄彈，重聞大古音。
吳山廟詩 釋智圓
君子尚權變，權變貴合道。子胥薦專諸，子光專非好。父讎共戴天，乞師恨不早。子光既得志，入郢事征討。報父既鞭尺，諫王仍殺身。孝子節方全，忠臣道且新。馳名天地間，豈是悠悠人。青史書盛烈，血食旌遺塵。廟堂耀晨曦，廟木荂陽春。往來無知俗，焚香勤禱祝。忠孝不敢行，神兮寧降福。
讀韓文詩 釋智圓
女媧鍊五石，能補青天缺。共工觸不周，能令地維絕。楊孟既云沒，儒風幾殘滅。妖辭惑常聽，淫文蠹正說。南朝尚徐庾，唐興重盧駱。雕篆鬬呈巧，仁義咸遺落。王霸道不明，煙花心所託。文不可終否，天生韓吏部。叱僞俾歸真，鞭今使復古。異端維既絕，儒宗缺皆補。高文七百篇，炳若日月懸。力扶姬孔道，手持文章權。來者知尊儒，孰不由茲焉。我生好古風，服讀長灑蒙。何必唐一經，文道方可崇。
山居招友人詩 釋智圓
結宇平湖濱，放意且閑逸。陵峰時採藥，服餌蠲故疾。藜藿可供餐，茆茨可容膝。浮生貴適性，何須次奢佚。清景況在目，萬事安能恤。水天爭冷落，林巒共盤鬰。有時泛舟歸，閑門曬殘日。徑荒人迹絕，庭靜精怪出。春羹漾紫蓴，冬盤列黄橘。坎井亦已樂，尺蠖誰云屈。外境莫我惑，貞心長抱一。涅槃終極典，虛堂每談述。不顧知者希，庶欲己無失。齊物鄙莊周，見性師妙吉。翛然混生佛，湛爾無虛實。知音來不來，時時掃幽室。
貽葉秀才詩 釋智圓
松柏異衆木，歲寒陵嚴霜。蘭茝異衆草，林深發幽香。須知君子道，不爲窮困傷。須知君子言，唯爲仁義彰。夫君真儒者，言行何優長。文宗軻兼雄，志嫉墨與楊。攘袂叱浮僞，百感生剛腸。峨冠事禮容，羣小畏矜莊。去年遊霅溪，相逢秋氣涼。傾蓋既如舊，寄宿林間房。開懷黜二霸，議道歸三王。月席屢更僕，風軒時飄霜。相遇分既洽，相別情彌傷。今年住孤山，夫君又來杭。泛舟頻相尋，道舊皆夕陽。君惟儒家流，才術況汪洋。終期正禮樂，勿事和塵光。青雲即奮飛，庶見儒風揚。
贈簡上人詩 釋智圓
常人隱林泉，反爲名利縈。志士處闤闠，杳有江湖情。有客務高潔，禪房閉重城。閑門無俗迹，壞壁饒蟲聲。臥落春砌花，吟盡霜蟾明。道希君子知，貧任時人輕。秉操期不渝，長保孤松貞。
述韓柳詩 釋智圓
退之排釋氏，子厚多能仁。韓柳既道同，好惡安得倫。一斥一以贊，俱令儒道伸。柳州碑曹溪，言釋還儒淳。吏部讀墨子，謂墨與儒鄰。吾知墨兼愛，此釋何疏親。許墨則許釋，明若仰穹旻。去就亦已異，其旨由來均。後生學韓文，於釋長狺狺。未知韓子道，先學韓子嗔。忘本以競末，今古空勞神。
孤山詩二首  其一 釋智圓
峭拔湖心起，湖心四望通。盤根入巨浸，疊翠點寒空。勢迥侔蓬島，層危敵閬風。僧樓籠淡霧，雁塔礙飛鴻。曉井金沙粲，晴坡瑪瑙紅。噴雲春雨外，照影夕波中。野蔓垂枯柏，疏鐘匝梵宮。閑泉澄極頂，幽徑入深叢。古迹談皆異，秋屏寫未同。樂遊非俗客，靜望屬漁翁。買去知無價，棲來思豈窮。翻嗟市朝裏，塵土日濛濛。
孤山詩二首  其二 釋智圓
勢與羣峰絕，崔嵬幾倦登。波澄涵倒影，雲盡露危稜。景象全勝畫，林泉半屬僧。何人憑郡閣，西望翠層層。
暮秋書齋述懷寄守能師 釋智圓
杜門無俗交，塵事任浩浩。空齋學佛外，六經恣論討。仁義志不移，貧病誰相惱。天命唯我樂，百神非吾禱。爲文宗孔孟，開談黜莊老。諛諂音聲惡，寂寥滋味好。褰帷愁緒絕，憑欄寒氣早。雁影沈遠空，蟲鳴咽衰草。伊余何爲者，力擬行正道。願揚君子風，澆浮一除掃。
贈詩僧保暹師 釋智圓
天文懸日月，地文麗山川。人文粲六經，四術詩其先。仲尼既云刪，炳然列風雅。厥旨幽且微，受之唯子夏。邈矣千百年，時有知詩者。卓爾保暹師，生于宋天下。內明卜商道，外減騷人價。鑿彼淳粹源，清辭競流瀉。放意尚幽遠，立言忌妖蟲。旨哉天目集，四海爭傳寫。上以裨王化，下以正人倫。驅邪俾歸正，驅澆使還淳。天未喪斯文，清風千古振。
贈趙璞 釋智圓
世態任悠悠，正人無諂求。古柏凌寒霜，皓月當高秋。心將周孔師，是遠楊墨游。涇濁與渭清，由來自分流。
經武康小山法瑤師舊居 釋智圓
至道不可狀，至理杳無名。萬彙喪其源，出沒何營營。忽焉生法瑤，研慮還淳精。立言宗能仁，百也馳休聲。我來訪舊居，景物如有情。閑庭慘樹色，空山咽猿鳴。斯人今也亡，孤棹尋歸程。
西施篇 釋智圓
採蓮越溪上，皆謂尋常女。正位吳中宮，衆口方傳美。視聽猒歌舞，衣裳賤羅綺。賢哉鄰家人，昔年知學嚬。
寓興 釋智圓
鄭聲淫復蕩，魯受齊人歸。古樂和且正，翻使文侯睡。佞言耳樂聞，直道心翻忌。唯知任所好，何曾顧顛墜。古樂與鄭聲，邪正宜留意。
山中自敘 釋智圓
閉門業文翰，誰謂溪山陋。閑臥貴道肥，誰謂形容瘦。斯言欲無玷，內省庶不疚。深識淺江海，寬量窄宇宙。鄰女少學嚬，海夫多逐臭。時來松下坐，清風滿懷袖。
莫言春日長 釋智圓
莫言春日長，一坐又西暮。衆芳榮復落，萬事新成故。臨川久興嗟，藏舟孰云固。蕭然蕩斯慮，空門有歸路。
講堂書事 釋智圓
早翫台衡宗，佛理既研精。晚讀周孔書，人倫由著明。達本與飾躬，志在求同聲。擊蒙雖云勞，來學苦無成。楊雄玄尚白，仲尼道不行。青山夢中歸，華髪年來生。唯當照真空，萬事從營營。
勉隱者 釋智圓
潺潺澗中水，不入貪夫耳。茫茫陌上塵，不霑靜者身。靜者貴寡欲，貪夫常患貧。躁進陷邪佞，潔己廢大倫。況當文明時，草澤羅賢人。行道尚中庸，蠖屈宜求伸。
鑑 釋智圓
佳人磨拭頻，常恐塵埃侵。皎皎夜月明，澄澄秋泉深。徒分妍醜容，不鑒是非心。
山中行 釋智圓
苒苒巖上雲，潺潺澗中水。山鳥如喚人，喃喃深林裏。
送僧 釋智圓
秋風吹行衣，舊山逍遙歸。齋盂滌空潭，古磬敲殘暉。須知高靜懷，杳與塵俗違。
答行簡上人書 釋智圓
偶依溪上居，三見改時候。來書問蹤跡，行坐置懷袖。學道不加前，多慵還似舊。苦吟徹宵夜，閑眠消白晝。古屋荒莓苔，幽庭下猿狖。巧僞非吾好，直方自大授。侯門絕請謁，雅誥勤研究。悠悠皆面朋，誰能論去就。
夏日薰風亭作 釋智圓
四野炎炎暑氣隆，危亭孤坐與誰同。湖光淡蕩涵殘照，鳥影參差沒遠空。消息浮生憑至理，破除煩暑賴清風。明時不敢言招隱，自樂林泉慕遠公。
初晴登疊翠亭偶成 釋智圓
杳杳遙空雨乍晴，閑拖山屐上山亭。平湖風靜開菱鑒，疊嶂雲收列畫屏。已覺萬緣真是夢，豈因閑事妄勞形。可憐競利貪名者，擾擾人間醉未醒。
李秀才以山齋早起詩見贈因次韻和酬 釋智圓
搜奇適異興何全，雅句分明敵惠連。丹桂平窺君有分，地塵閑去我無緣。陶情嶽雪時同望，解睡山茶夜共煎。靜語前塗俱有意，謝公紅藥遠公蓮。
對雪 釋智圓
冷結平湖絕棹過，紛紛盈目趣如何。侯門歌舞看難足，編戶饑寒心厭多。旋滿閑庭誇玉砌，重欹幽樹鬬瓊柯。夜來孤坐書窗下，猶賴虛明自琢磨。
孤山詩三首  其一 釋智圓
樓閣壓危碧，山根疑有鼇。隔湖千嶂斷，出水一峰高。巖冷秋空月，林清雪夜猱。伊余絕羈束，長得恣遊遨。
孤山詩三首  其二 釋智圓
四絕塵埃路，孤山景實孤。危巓侵迥漢，冷色浸平湖。古塔名支佛，新泉號僕夫。王維在何處，奇跡更堪圖。
孤山詩三首  其三 釋智圓
仙島湖西見，湖西景有餘。春融迎曉日，秋碧礙空虛。竹蔭高僧塔，雲迷處士居。史遷今若在，此處合藏書。
酷熱 釋智圓
酷熱如小人，到處苦相侵。清風如君子，時來寬我心。酷熱驅不去，清風留不住。此情無以訴，吟傍陰陰樹。
有客 釋智圓
有客有客，來扣我門。相見無言，自晝達昏。搘肘憑欄，俯仰乾坤。百年瞬息，得喪誰論。遠山青青，巨浸渾渾。忽然歸去，目擊道存。
酬仁上人望湖山見寄次韻 釋智圓
平波映危碧，清景異塵中。雪霽寒侵郭，秋澄冷照空。眠雲徒自樂，浮棹約誰同。幽趣何人識，搜吟愧遠公。
和辯才訪仲微上人不遇 釋智圓
不見二十載，重尋事更違。門臨寒水閉，鳥向夕陽歸。吟恐成華髪，閑疑入翠微。登舟獨南去，乘興一何飛。
次韻酬明上人 釋智圓
養病孤山下，消搖任野情。閑門浸寒水，高檻露荒城。砌月移杉影，巖泉隱磬聲。唯君許來此，相伴老餘生。
寄同志 釋智圓
靜院無來客，相懷日又曛。數峰寒有雪，一榻靜眠雲。幾嘆淳風喪，寧容俗態羣。終期一相訪，對坐議新文。
和聰上人悼梵天闍棃 釋智圓
講院悲風動素帷，搖松難更見吾師。塵生舊榻休開卷，月上秋軒罷賦詩。真法自將傳後學，清名誰爲勒豐碑。橫經弟子懷高迹，共指龍華作後期。
孤山閑居次歡慶酬會稽仁姪見寄 釋智圓
山聳湖心住任緣，考槃茆舍閉深煙。月澄秋水牽吟思，花滿春巖照困眠。觸石微雲閑致雨，鳴臯孤鶴靜聞天。會拋此景相尋去，渺渺滄江片席懸。
贈進士葉授 釋智圓
旅迹飄然與俗分，動時高價逐新文。寄眠僧舍扃秋雨，牽夢家山隔海雲。學慕丘軻方共語，道歸楊墨任離羣。名場好應同人舉，垂拱明堂有聖君。
夏日寄諒律師 釋智圓
澄江杳杳映千峰，坐夏巖房一望中。晝講疏鐘清度越，夜吟殘月冷垂空。掃軒靜避階稜蘚，銷暑閑當竹罅風。顧我相懷未能去，水邊斜日照梧桐。
寄遠 釋智圓
車聲日日碾紅埃，何事良人獨未回。苔鎖洞房書久絕，月明深夜雁空來。寒侵竹葉難成醉，塵暗菱花更懶開。杳想法雲山不知處，夕陽頻上最高臺。
寄文照大師 釋智圓
兩制音書數往來，城中棲隱遠塵埃。吟齋夜靜開明月，講石秋深掃綠苔。出俗舊題留雪苑，臥雲幽興夢天台。林間抱疾懷高趣，翻笑湯休漫有才。
贈辯才大師 釋智圓
兩受皇恩萬慮休，浙陽高臥謝諸侯。定回幽室苔痕老，講徹閑庭樹影秋。天竺雲泉時掛夢，梁園風景懶重游。溪聲柏子將誰說，默倚禪牀自點頭。
孤山閑居即事寄己師 釋智圓
年過不惑鬢成絲，偶到林間便卜居。學道未忘山水癖，愛閑終與利名疏。夜涼顧閣來明月，風靜平湖瀁碧虛。回首權豪絕相識，野雲孤鶴自相於。
次韻酬聞聰上人春日書懷見寄 釋智圓
景色融融萬卉新，潛知青帝又東巡。陰崖竹樹猶欹雪，暖砌鶯花已覺春。吟苦漸驚華髪亂，身閑終忌俗流親。寥寥此意將誰說，回首禪門有故人。
春日閑居即事寄元敏上人 釋智圓
門掩平湖避俗囂，靜觀風景識春朝。庭梅向日花全拆，岳樹連雲雪未消。少壯可驚年暗減，幽棲翻覺睡偏饒。相知賴有曹溪子，禪外時來慰寂寥。
登樓感事寄天台友人 釋智圓
閑倚危欄思黯然，浮生誰共嘆流年。愁催華髪生無極，心許青山未有緣。冷淡空江澄暮色，參差歸雁沒寒煙。吟餘更羨林間客，高臥深雲聽瀑泉。
書通上人城居 釋智圓
禪房蕭灑閉重關，祖意明來萬事閑。高臥有時消白日，靜吟無念憶青山。掃花晚砌留蒼蘚，剃髪秋池照病顔。堪笑林泉深隱者，不知幽趣在人間。
湖居即事寄仁姪 釋智圓
講退臨流獨倚筇，塵埃無處寄閑蹤。青山歸去心長在，白髪生來事轉慵。門徑草深梅雨歇，像龕燈暗水煙濃。相知唯有搖松客，時辱音書慰病容。
懷石壁舊居兼簡紹上人 釋智圓
壁立巖巒照冽泉，幾思幽景嘆流年。歸棲自合同仙迹，深隱誰云有洞天。修竹寒聲風乍動，古潭秋影月初圓。伊余亦擬依支遁，枕石眠雲碧嶂前。
贈林逋處士 釋智圓
深居猿鳥共忘機，荀孟才華鶴氅衣。滿砌落花春病起，一湖明月夜漁歸。風搖野水青蒲短，雨過閑園紫蕨肥。塵土滿床書萬卷，玄纁何日到松扉。
梵天寺二首  其一 釋智圓
路上中峰勢屈盤，塵埃蹤跡到終難。秋杉影射經窗冷，夜浪聲搖睡榻寒。雲過閑軒香篆潤，日移幽砌蘚痕乾。吟餘靜立憑欄久，極目長江水渺漫。
梵天寺二首  其二 釋智圓
梵宇清虛遠俗喧，登臨時得爽吟魂。卷簾高雪明稽嶺，上閣秋濤出海門。羣木冷陰連古塔，疏鐘寒韻徹江村。城中泉石詩中景，閑對文公盡日論。
趙萬宗入道因寄 釋智圓
羔雁已聞徵不起，卻求披戴守貞居。月堂欹枕三清夢，秋榻生塵萬卷書。壇匝冷痕春蘚碧，鶴翹寒影雪杉疏。年來未得尋幽迹，閑夜何人聽步虛。
春日湖居書事寄子璿師 釋智圓
閑居作賦擬安仁，壯志潛消白髪新。煙浪靜牽來往夢，鶯花深慰寂寥身。野塘草綠湖村暮，石鼎茶香嶽寺春。終學支公買山住，白雲深處待爲鄰。
酬正言上人 釋智圓
旅雁聲孤過舊林，相懷無處共論心。眠雲未負他年約，看雪難忘盡日吟。江上信稀寒浪闊，竹邊房掩夕陽深。寂寥閑坐西窗下，空把餘情寄玉琴。
贈清義律師 釋智圓
律藏精持世所稀，淡然高趣自忘機。禪開靜室蒼苔徧，飯起閑窗獨鳥歸。雪嶽夜鐘清度枕，水軒秋月冷侵衣。吟拿講罷無他事，人外時容扣竹扉。
遊開化寺 釋智圓
地絕纖塵萬籟清，當門幽致畫難成。黛粧峰岫高低影，練卷波濤旦暮聲。侵竹古廊秋蘚合，倚雲禪閣夜燈明。上方別有幽棲處，樹石參差稱野情。
次韻酬子文師 釋智圓
門靜孤雲去復還，講餘他慮絕相關。遺名懶住城中寺，招隱曾居海畔山。臥疾雪房苔色老，行禪秋徑樹陰閑。玄機共了心無事，相見寧愁鬢漸斑。
南塔寺上方 釋智圓
絕頂深棲萬慮平，路盤危石雨苔青。江涵迥漢供閑望，雪映幽窗卷舊經。磬擊曉霜禪乍起，枕搖秋浪夢初醒。爲鄰自有忘機者，月下時時扣竹扃。
寄贈子正律師 釋智圓
威儀閑淡許誰同，苔徑依然絕履蹤。霜井濾泉浸曉色，雪房欹枕夢諸峰。寒生靜榻吟中月，冷答平湖講次鐘。盡日冥心憶高趣，三生行止道生松。
憶南塔上方因寄慶昭師 釋智圓
杉松森森一徑通，六年高院寄幽蹤。涼移峭壁秋深月，冷映長江雪後峰。吟次夏雲晴影薄，講殘春樹翠陰濃。四時嘉景真堪愛，曾伴支公數倚筇。
庭松 釋智圓
喬枝偃蓋勢凌雲，一植幽庭度機春。榮落未曾同衆木，孤貞長自伴閑人。風生靜夜寒聲健，雪霽遙峰翠色新。蕭灑最宜禪定起，坐觀行繞遠埃塵。
寄曦照上人 釋智圓
塵外禪房掩渺瀰，高情終與俗流違。苦吟幾度成華髪，默坐連宵憶翠微。風带荷香飄靜榻，雨滋苔色汙閑扉。炎天幾阻相尋興，空倚危樓對落暉。
寄題梵天聖果二寺兼簡昭梧二上人  其一 釋智圓
江色杳無極，渺渺接遙天。歸帆带夕陽，去鳥沈寒煙。幽景不同觀，遐想成斯篇。
寄題梵天聖果二寺兼簡昭梧二上人  其二 釋智圓
樓閣聳岧峣，參差極雲際。高窗曉色先，晚景餘霞麗。寥寥羣動息，冥心遠塵世。
寄題梵天聖果二寺兼簡昭梧二上人  其三 釋智圓
冷淡杳難羣，幽趣唯吾識。高情薄雲漢，清談潤金石。不學浮世人，奔名競雕飾。
寄題梵天聖果二寺兼簡昭梧二上人  其四 釋智圓
性靜百慮忘，軒閑萬象歸。空江答夜鐘，高嶠留殘暉。幽砌絕塵蹤，孤雲自依依。
寄題梵天聖果二寺兼簡昭梧二上人  其五 釋智圓
顧惡如探湯，觸物類虛舟。他人莫己知，此道本吾求。獨坐時相懷，斜陽照危樓。
寄題梵天聖果二寺兼簡昭梧二上人  其六 釋智圓
崔嵬高山側，觸石生片雲。自將風雨期，不與塵土羣。杳杳遊太虛，對此幾思君。
寄題梵天聖果二寺兼簡昭梧二上人  其七 釋智圓
高迹將誰親，幽棲白雲中。閑階吐蒼苔，古木生清風。時將西竺書，講義訓來蒙。
寄題梵天聖果二寺兼簡昭梧二上人  其八 釋智圓
靜躁各所好，是非安能辨。聲利如我仇，雲泉若相勉。寂寂深林中，芳蘭自堪搴。
寄題梵天聖果二寺兼簡昭梧二上人  其九 釋智圓
羣峰聳危碧，倒影沈空江。清景生晚晴，冷色涵虛窗。消搖縱吟賞，能使吾心降。
寄題梵天聖果二寺兼簡昭梧二上人  其一○ 釋智圓
海日照吟軒，江風動庭樹。此景樂閑情，何人識高趣。登樓獨南望，杳杳空煙霧。
湖西雜感詩  其一 釋智圓
湖波冷淡絕纖塵，滿目雲山是四鄰。一徑草深人不到，竹床蒲扇養天真。
湖西雜感詩  其二 釋智圓
看雲靜放支公鶴，臨水閑觀惠子魚。窗下寂寥何所有，竺乾經卷仲尼書。
湖西雜感詩  其三 釋智圓
閑庭庭畔植梧桐，上有新蟬噪晚風。咽咽清音正堪聽，無端驚斷彼兒童。
湖西雜感詩  其四 釋智圓
移得煙溪竹數竿，閑庭栽處綠陰寒。虛心高節真堪愛，不放常人暫入看。
湖西雜感詩  其五 釋智圓
鳳爲時瑞世傳名，及現郊村衆盡驚。喚作怪禽宜彈殺，始知流俗重虛聲。
湖西雜感詩  其六 釋智圓
直木風摧秋敗蘭，閑觀庭際可長嘆。屈原溺水伍員死，孤潔由來獨立難。
湖西雜感詩  其七 釋智圓
尼父立言敦禮樂，能仁垂訓勵慈悲。堪嗟世路營營者，狡佞貪殘都不知。
湖西雜感詩  其八 釋智圓
不省浮生大患身，諂求終日走紅塵。一朝死至名初沒，滿屋黄金屬別人。
湖西雜感詩  其九 釋智圓
猛虎磨牙踞蔭林，幽幽一路晚煙深。行行君子休疑懼，此物由來食獸心。
湖西雜感詩  其一○ 釋智圓
留心儉讓唐虞道，恣意貪求桀跖徒。閑坐思量茆屋下，夜深秋月照平湖。
湖西雜感詩  其一一 釋智圓
蘭在深林亦自馨，豈因風雨阻雞鳴。由來君子須謀道，不爲時人有重輕。
湖西雜感詩  其一二 釋智圓
白犬宵行似有情，爲防暴客到天明。近來守禦無功績，不吠人形只吠聲。
湖西雜感詩  其一三 釋智圓
伯陽道德釋迦心，夫子文章盡可尋。飽食暖衣都不顧，可憐容易過光陰。
湖西雜感詩  其一四 釋智圓
雪晴山院景堪躋，玉樹瓊樓照碧溪。日暮忽驚銷爍盡，百年豪富事還齊。
湖西雜感詩  其一五 釋智圓
月照閑軒虧復盈，吉凶消長勢相傾。須知人事同天道，寵辱由來盡可驚。
湖西雜感詩  其一六 釋智圓
草堂閑坐念編民，多尚浮虛少尚真。禮讓不修難致福，唯知燒紙祭淫神。
湖西雜感詩  其一七 釋智圓
陰陽家說惑常民，孝道從茲盡失倫。廬墓三年誰肯也，競談岡勢益生人。
湖西雜感詩  其一八 釋智圓
福善禍淫言可信，吉凶由己語堪陳。乖仁背義都無恥，只記臨行揀日辰。
湖西雜感詩  其一九 釋智圓
靜思塵世事茫茫，策杖閑吟出草堂。欲哈浮生那遠覓，芭蕉昨夜已經霜。
湖西雜感詩  其二○ 釋智圓
鑿得新泉古砌頭，煮茶滋味異常流。夜來閑看澄明性，天上無雲月正秋。
寄華亭虛己師 釋智圓
懶答公卿信，高眠野興濃。虛堂開夜月，孤枕度秋鐘。臨水成新作，看雲憶舊峰。林間仍抱疾，早晚遂相逢。
旅舍言懷 釋智圓
旅舍少相識，孤吟俗態分。客情生夜雨，歸夢入秋雲。砌冷螢頻過，窗幽雁忽聞。西峰泉石在，終去謝人羣。
上錢唐太守薛大諫 釋智圓
分符江郡遠，貴列七人間。文古淳風在，時清諫筆閑。樓高喧暮角，廳冷鏁秋山。聖代期調鼎，軒車即詔還。
贈守能師 釋智圓
高臥湖山畔，塵機任萬端。連雲吟閣靜，度水講鐘寒。幽戶碧嶂閉，新書雪夜刊。卻應趨競者，相笑隱林巒。
潮 釋智圓
羅剎江心起，晨昏信不差。寒聲喧極浦，秋勢卷平沙。望立人心險，驚飛鳥影斜。來源爭可問，滄海況無涯。
送夤上人歸道場山 釋智圓
行行攜錫別，幽景到山分。殘雪經春在，疏鐘度水聞。松深生晚次，潭靜照閑雲。巖閣重開講，清香入夜焚。
宿山院 釋智圓
一宿無塵境，相留靜話長。秋聲歸古木，月色滿空廊。嵐氣侵衣潤，溪泉漱齒涼。終期整缾錫，來此掩閑房。
贈簡上人 釋智圓
澹然人外趣，萬事已無求。花院春深講，雲山夏滿遊。汲泉苔井曉，鳴磬竹窗秋。別有幽期在，香燈老沃洲。
苔 釋智圓
與僻偏饒分，蒼蒼稱靜吟。度階經雨徧，峭壁度秋深。色冷分禽跡，痕幽入樹陰。衡門終歲在，車馬絕相侵。
寄楚南師 釋智圓
昔年江上別，高迹杳難尋。浮世人稀見，青山隱更深。琢詩窮有象，體道極無心。慚負眠雲約，西峰夕照陰。
江亭晚望 釋智圓
江亭閑寫望，秋景正無窮。鳥沒寒雲外，帆歸暮色中。淡煙生極浦，敗葉墜涼風。迴道聞漁唱，人家隔葦叢。
登武林高峰 釋智圓
千尋堆冷碧，極頂絕塵蹤。雨霽聞清籟，雲開見別峰。落泉噴怪石，驚鳥入深松。吟罷憑欄久，遙天起暮鐘。
懷子仁師 釋智圓
寥寥塵迹遠，禪外動閑思。水國人歸後，秋軒月白時。鳴蛩藏壞壁，幽鳥立寒枝。獨坐誰相問，微吟鑷病髭。
書懷 釋智圓
一錫任西東，孤懷孰與同。吟髭潛變白，人事旋成空。秋閣閑看月，寒窗臥聽鴻。時將寂寥意，深夜寄絲桐。
寄棲白師 釋智圓
深隱空林下，清幽絕外緣。雨窗對嶽信，苔井濾秋泉。門靜來沙鳥，庭閑噪晚蟬。憑欄獨相憶，殘日下遙天。
贈郝逸人 釋智圓
故國伊川遠，深居碧嶂前。伴吟唯有鶴，高趣別無仙。嶽信閑慵答，丹經秘不傳。杖藜時訪我，終日話南禪。
遊靈隱山 釋智圓
峭壁侵霄極，靈蹤不厭尋。閑思曾有夢，歸隱豈無心。絕壁煙霞罷，幽巖洞穴深。那堪思慧理，殘日白猿吟。
謝擇梧律師惠竹杖 釋智圓
剪自幽巖側，高僧忽見遺。看雲欹盡日，書雪握多時。節冷蟲微蠹，根閑蘚暗滋。舊山泉石在，歸去賴扶持。
梵天寺閑居書事 釋智圓
松杉圍靜室，蹤跡遠人羣。抱疾添華髪，看山羨白雲。苔痕經雨長，蟬韻带風聞。獨坐無來客，西軒日又曛。
鍊丹井 釋智圓
仙去遺蹤在，泠泠翠嶽邊。泠光涵碧甃，暗脈洩寒泉。月映冰壺淺，秋澄古鑑圓。羽人居止近，閑汲灌芝田。
冷泉亭 釋智圓
亭幽無俗狀，清景滌煩襟。砌壓寒流淺，簷分積翠深。晚花閑照影，古木冷垂陰。憑檻不能去，澄澄發靜吟。
贈僧 釋智圓
諸祖參尋徧，消搖髪未華。舊房扃海外，孤迹寄天涯。琢句秋窗月，觀空晚砌華。時來說高趣，終去隱煙霞。
湖居秋日病起 釋智圓
舊識稀相訪，寥寥掩壞房。鼎深殘藥在，頷瘦白髭長。塵點沾書篋，苔痕汙石床。簷幽蟲織網，砌冷菊含香。靜思憐深夜，清羸怯晚涼。雲峰歸未得，閑坐詠滄浪。
贈夷中師 釋智圓
澹泊背時態，翛然塵外心。靜吟霜月盡，歸夢海雲深。室冷苔生榻，窗閑鳥覷琴。幽棲共得趣，乘興幾相尋。
寄圓長老 釋智圓
澹慮棲幽境，閑將水石鄰。信衣傳往祖，禪語示來人。晚屋茶煙細，晴軒嶽翠勻。相懷獨南望，林木又經春。
同友人宿山院 釋智圓
共依清境宿，話道復論文。潭月秋深見，山鐘夜後聞。蟲聲沉古砌，螢影沒殘雲。會約長棲此，爐香樹下焚。
贈清曉師 釋智圓
道勝塵機息，講餘林葉枯。清名高臥遠，黑髪苦吟無。庭靜秋雲澹，窗閑夜月孤。時聞適幽興，上閣望平湖。
寄德聰師 釋智圓
古院稽山下，幽棲厭客尋。機心禪外盡，詩思病來深。缾水寒澌結，杉風晚磬沉。他時若招隱，香火繼東林。
上方院 釋智圓
禪扉開絕頂，海色映層巒。剎影浸寥泬，鐘聲度渺漫。荒苔幽徑滑，冬雪暮窗寒。吟罷慵回首，遲遲獨憑欄。
登樓懷遵易 釋智圓
閑景杳無極，憑欄思若何。鳥行沈遠嶽，秋色滿滄波。來信經年絕，新愁向晚多。依依自吟望，舊約負煙蘿。
贈詩僧保暹師 釋智圓
吟檻漾寒水，平湖煙景閑。無人識高趣，盡日對空山。晚樹春禽語，晴窗夜月還。新編皆雅正，不待仲尼刪。
寄石城行光長老 釋智圓
幽棲塵想絕，巖閣倚杉松。吟思禪中盡，霜髭病後濃。溪閑澄夜月，山靜答秋鐘。寂寞懷高趣，殘陽獨倚筇。
寄仁姪 釋智圓
庭木西風動，閑軒落葉稠。夢迴霜月曉，信斷海山秋。道性歸無念，孤吟已絕愁。況疏林下約，煙水路悠悠。
山行 釋智圓
策杖乘閑興，山深人迹稀。斷橋摧宿雨，高樹掛殘暉。巖靜雲孤起，潭空鳥獨飛。前峰有蘭若，吟賞自忘歸。
秋日感事 釋智圓
滿眼皆相識，論心自不同。閑門扃夕照，敗葉落西風。往事全成夢，浮生漸覺空。搘頤獨無語，四壁響秋蟲。
湖上晚望寄友人 釋智圓
不得天涯信，相思對景濃。驚飇吹落葉，殘日在遙峰。照水魚村火，沈煙野寺鐘。幽懷向誰說，靜立自搘筇。
贈聞聰師 釋智圓
淡然塵慮絕，禪外苦風騷。性覺眠雲僻，名因背俗高。水煙蒸紙帳，寒髪澀銅刀。幾宿江江寺，閑吟聽夜濤。
送僧歸饒陽 釋智圓
執手離亭暮，言歸思不禁。故鄉千里外，爲客十年心。帆影寒江靜，猿啼雪嶠深。饒陽泉石在，講退自堪吟。
悼廣鈞師 釋智圓
北僧傳示滅，高迹更難尋。故國房空在，新墳草已深。雲泉違舊約，風月罷論心。默坐看遺偈，西窗月又沈。
次韻酬鄰僧晝上人 釋智圓
居止閑相近，臨流野色分。深秋山共見，清夜磬交聞。靜榻移明月，疏簾卷暮雲。相於別有趣，冷淡況同羣。
旅中別趙璞 釋智圓
策馬將登路，星河曙色分。殘燈照離席，來雁咽寒雲。鄉遠書難到，吟狂酒易醺。堪嗟經濟術，未得致明君。
旅中即事寄友生 釋智圓
欹枕不成夢，寒蟲叫壁陰。高梧深夜雨，遠客故鄉心。分與浮名背，年將白髪侵。終須約宗炳，結社向東林。
秋晚客舍寄故山友僧 釋智圓
隱几不成寢，何人慰寂寥。空階鳴蟋蟀，寒雨滴芭蕉。靜語窗燈暗，歸心海寺遙。唯應釋慧遠，蓮社爲相招。
寄輦下譯經正覺大師 釋智圓
水國無歸夢，年來帝澤深。梵書翻宋語，道論變吳音。靜室清香凝，閑庭古樹陰。玉華前事在，高跡許誰尋。
寄潤姪法師 釋智圓
庭木凝秋色，依依廢苦吟。來書江上絕，幽夢雨中深。水鳥閑窺硯，窗燈冷照琴。誰矢此時興，華髪暗相侵。
贈白蓮社主圓凈大師 釋智圓
社客盡卿相，早堂雲樹間。景分廬嶽秀，人類遠公閑。夜定開明月，秋吟對暮山。唯應謝康樂，時得扣松關。
春晚言懷寄聰上人 釋智圓
晚樹歸禽亂，翛然古院空。清談遠君子，幽興寄絲桐。短髪全成雪，殘花半逐風。終期結真侶，歸老亂雲中。
留題因師院石楠花 釋智圓
陽和資萬木，獨此異羣花。映草驚殘燒，臨窗認曉霞。色雖因雨減，勢不逐風斜。幸賴栽培力，繁枝鬬日華。
寄省悟師 釋智圓
平湖波渺渺，蹤跡杳難尋。城裏無時到，雲邊閉戶深。寒燈明古像，晚磬出疏林。寂寞懷高趣，西軒日易沈。
留題聞氏林亭小山 釋智圓
簷前狀奇險，咫尺見清幽。鳥下疑靈鷲，僧過認沃洲。危遮虛檻月，冷奪遠峰秋。始信紅塵裏，豪家有勝遊。
宿仲係上人房 釋智圓
偶從支遁約，深夜宿閑房。窗靜燈遺燼，庭寒樹有霜。禪心論的的，塵事省茫茫。又說天台去，林間掃石床。
題聰上人林亭 釋智圓
四面遠塵迹，吟過稱野情。階閑秋菓落，池冷月華生。倚竹蟬聲斷，開琴鶴夢驚。卻來還有約，未可厭逢迎。
書久上人城中幽齋 釋智圓
杉竹匝吟徑，軒窗更絕塵。清風生後夜，幽景徧諸鄰。磬斷棲禽夢，香凝出定身。城中有高趣，寧羨賴留人。
江上作 釋智圓
往事那堪問，長江空渺然。孤城閉殘日，荒隴積寒煙。沙漲中洲闊，潮衝古各偏。莫疑陵谷事，即目是桑田。
懷保暹師 釋智圓
高迹知何處，相懷早晚休。苦吟空對月，閉戶更禁秋。砌隙寒蟲切，林稍下葉稠。音書杳難寄，天闊水悠悠。
贈宣密大師不出院 釋智圓
侯門休請謁，香火務真修。古院扃蒼蘚，他山空舊遊。出禪庭月曉，開卷竹窗秋。已得棲幽趣，何須買沃洲。
懷中姪 釋智圓
一從林下別，倏忽又經年。舊約山空在，相懷月屢圓。郡鐘宵斷夢，江樹晚沈煙。書札憑誰寄，波濤況渺然。
宿道場山寺 釋智圓
絕頂秋氣清，危欄憑樹杪。仰窺清漢近，下視羣峰小。空池生夜月，風枝鳴宿鳥。吟坐不成寐，疏鐘起將曉。
送遇貞師歸四明山 釋智圓
吟餘江上別，一錫寄扁舟。遠度浮殘照，千峰指舊遊。疏鐘沈杳靄，羣木落高秋。莫負重來約，禪心本自由。
秋夕寄友僧 釋智圓
白雲高臥者，滯疾阻相尋。信斷滄洲闊，房扃翠嶽深。寒蟲藏壞壁，庭樹滴殘霖。早晚同閑話，孤燈照苦吟。
陳宮 釋智圓
龍盤虎踞景堪尋，王氣消亡信禍淫。結綺臨春何處是，數聲啼鳥暮煙深。
春日別同志 釋智圓
路歧南北與東西，竚立遲遲惜解攜。忍向離亭折楊柳，晚花零落杜鵑啼。
夏日湖上寄太白長老 釋智圓
風撼芙蕖入座香，水軒閑坐趣何長。相懷不是人間景，隔岸歸禽噪晚涼。
西湖 釋智圓
清带月華涵竹戶，冷澄秋色照禪衣。滔滔潤物知多少，極目寒波瀁落暉。
送禪者 釋智圓
祖意曾明萬事閑，誰云方外與人間。卷衣江上秋來別，處處禪心朵朵山。
古意 釋智圓
登山伐樵柯忽折，臨井汲泉綆仍絕。音信不來無處說，朔風飄飄滿天雪。
雲 釋智圓
冷照碧潭閑不極，靜當青漢影彌分。卷舒終合爲霖雨，不向陽臺惑楚君。
苔錢三首  其一 釋智圓
夷甫不言非爾類，魯襃爲論偶同名。秋來自滿虛閑地，不用良工鼓鑄成。
苔錢三首  其二 釋智圓
求多未必增貪競，委積唯堪貰寂寥。顔子黔婁舊居畔，亂鋪平地伴逍遙。
苔錢三首  其三 釋智圓
鑪冶只應憑陋巷，富饒應不是豪家。晚來雨歇茆堂外，散在閑庭買落花。
自遣三首  其一 釋智圓
古屋苔荒病重乍瘳，前村林木覺先秋。野塘日暮搘筇立，雲自無依水自流。
自遣三首  其二 釋智圓
講退時時學苦吟，人間聲利已無心。水邊占得清閑景，雨霽遙峰夜月深。
自遣三首  其三 釋智圓
不惑年猶欠四年，道情高趣恥前賢。清風明月知多少，漫學廬山種白蓮。
送僧 釋智圓
萬緣難繫自由身，道性何妨學世人。擬向東山贈離別，長堤楊柳未成春。
庭竹 釋智圓
移去羣花種此君，滿庭寒翠更無塵。暑天閑繞煩襟盡，猶有清風借四鄰。
雞 釋智圓
簷前棲息傍蒿叢，風雨司晨爾有功。鸚鵡無能憑佞舌，侯門翻養金籠。
送僧之金陵 釋智圓
金錫孤攜問去程，萋萋原草暮煙平。六朝舊跡秦淮畔，應感興亡聽水聲。
出道場山途中作 釋智圓
獨下層巒景物秋，依依雲木似相留。孤舟曉汎平波去，更爲青山一轉頭。
將之霅溪寄別擇梧師 釋智圓
憶得涼宵宿上方，靜吟閑話趣何長。別來音信無由寄，目斷遙天雁一行。
次韻酬梵天闍梨 釋智圓
數峰殘雪對閑門，世態悠悠莫可論。靜室禪餘忽相憶，劃灰孤坐到黄昏。
溪居即事寄梵天闍梨 釋智圓
松竹森森獨掩扉，塵中誰復愛忘機。蒼苔滿砌無人到，猶感幽禽夜夜歸。
武康溪居即事寄寶印大師四首  其一 釋智圓
偶來溪上縱閑吟，泉石深藏便有心。莫擬他年訪幽迹，白雲青嶂更難尋。
武康溪居即事寄寶印大師四首  其二 釋智圓
月下猿聲水畔山，臥聽吟望只宜閑。柴門不掩無來客，時有精靈暫往還。
武康溪居即事寄寶印大師四首  其三 釋智圓
世路驅驅又白頭，爭如閑臥絕他求。門前荒隴依依在，碑折松枯盡列侯。
武康溪居即事寄寶印大師四首  其四 釋智圓
禪外相懷雪乍晴，音書早晚到柴扃。殘陽獨倚危樓望，極目山光數點青。
瑪瑙院居戲題三首  其一 釋智圓
水邊閑臥萬緣休，言欲無瑕行欲修。草屋衡門任窮困，屠龍終自勝屠牛。
瑪瑙院居戲題三首  其二 釋智圓
湖光淡淡涵幽戶，苔色依依滿破廊。寂寞便同夫子廟，更無流俗入焚香。
瑪瑙院居戲題三首  其三 釋智圓
白傅湖西瑪瑙坡，軒窗蕭灑瀁煙波。講餘終日焚香坐，毀譽榮枯奈我何。
予近卜居孤山之下友人元敏以四絕見嘲遂依韻和酬  其一 釋智圓
窮居已躡黔婁迹，孤島徒稱瑪瑙坡。糗飯蔾羹且閑樂，更無車馬暫經過。
予近卜居孤山之下友人元敏以四絕見嘲遂依韻和酬  其二 釋智圓
所棲幽致異人寰，野艇秋歸碧浪間。殘日淡煙凝望處，參差樓閣認孤山。
予近卜居孤山之下友人元敏以四絕見嘲遂依韻和酬  其三 釋智圓
煙波雲木映閑扉，養病深棲是所宜。便欲上生尋內院，卻因泉石住多時。
予近卜居孤山之下友人元敏以四絕見嘲遂依韻和酬  其四 釋智圓
虛堂入夏講殘經，不擊鐘聲擊鼓聲。林下唯君問幽趣，紀陽儀式近方成。
庭鶴 釋智圓
支遁放君真有意，衛公憐汝太無端。司晨守禦那堪用，殷頂霜毛祇好看。
寄天台守能上人 釋智圓
台嶺林泉勝十洲，忘機長往更無愁。考槃高趣何人識，招隱新題幾處留。深夜定迴華頂月，經年書斷海門秋。誰知抱疾西湖上，南望雲山想勝游。
寄所知 釋智圓
寵辱不關念，揚名日更新。但憐君道在，寧顧謫官頻。故國拋天外，全家寄水濱。堂空巢少燕，門冷謁無人。直氣終干斗，剛腸肯泣麟。逍遙輕嗣立，乾沒笑安仁。愛生長思闕，尋幽且養神。伴閑初種竹，出使舊埋輪。佞古終期斷，民冤必爲伸。他年修史傳，誰可繼清塵。
題石壁山紹上人觀風亭 釋智圓
界江千萬山，石壁惟清幽。中有忘機人，超然樂巖丘。倉亭號觀風，嘉景自成收。羣峰呈晚碧，長溪瀉寒流。視聽足怡情，萬事安能求。嘗言徂暑天，登時疑清秋。雲容既冷淡，松韻還颼飀。擾擾九衢塵，誰知高靜游。
昭君辭 釋智圓
昭君停車淚暫止，爲把功名奏天子。靜得胡塵跗妾身，漢家文武合羞死。
老將 釋智圓
畫堂升降子孫扶，白髪毿毿膽尚麤。不省時清身已老，逢人猶說斬單于。
邊將二首  其一 釋智圓
威聲飛數豈能過，號令雄師劍始磨。雪攪長空馬殭立，偷營今夜度膠河。
邊將二首  其二 釋智圓
百戰依前勇氣成，窮邊深入耀精兵。穹廬燒盡龍庭破，卻上燕然更勒銘。
貪泉 釋智圓
隱之曾飲肯爲非，今古泓澄照翠微。自是貪夫性貪賄，便將泉水作因依。
夷齊廟 釋智圓
曾聞叩馬犯君顔，萬古清風滿世間。若使干戈爲揖讓，夷齊終不死空山。
嚴光臺 釋智圓
撥亂方爭汗馬功，賢才誰肯守窮空。嚴光亦是夷齊類，垂釣碧溪敦讓風。
閑田 釋智圓
虞芮懷慚觀禮讓，閑田從此草長生。而今雖是文王化，難遣貪夫兩不爭。
讀王通中說 釋智圓
孟軻荀況與楊雄，代異言殊道一同。夫子文章天未喪，又於隋世產王通。
讀毛詩 釋智圓
夫子刪來三百章，箴規明白佐時王。近來吟詠唯風月，謗木詩官事久亡。
讀孫郃集 釋智圓
唐祚將亡王澤枯，四明歸隱泣窮塗。而今若撰才名志，更有閑僧得入無。
讀禪月集 釋智圓
屬興縱橫乍可驚，翻疑風俗妄傳聲。如今至究在何處，不出爲人平不平。
詩魔 釋智圓
禪心喧撓被詩魔，月冷風清奈爾何。一夜欲降降不得，紛紛徒屬更來多。
謝僧惠蒲扇 釋智圓
結蒲爲扇狀何奇，助我淳風世罕知。林下靜搖來客笑，竹床茆屋恰相宜。
招元羽律師 釋智圓
去年相訪宿吾廬，露滴蒼苔夜話遲。湖水晚來清不極，今秋又是月圓時。
貧居 釋智圓
山廚竈上苔痕碧，齋盂生塵無粒食。可憐雀鼠未知貧，穿屋穿墉不暫息。
酬簡上人見寄 釋智圓
林間病臥懶逢迎，相識何人最愜情。唯有簡公閑且僻，寂寥翻被俗流輕。
送僧歸姑蘇 釋智圓
姑蘇臺畔樹含秋，蟬噪西風雨乍收。閑笑閑吟忽歸去，月明何處宿孤舟。
寄遠 釋智圓
洞房秋晚更思君，寶瑟慵彈日又曛。雁過長空書不到，滿庭黄葉落紛紛。
謝仁上人惠茶 釋智圓
寄我山茶號雨前，齋餘閑試僕夫泉。睡魔遣得雖相感，翻引詩魔來眼前。
讀項羽傳二首  其一 釋智圓
頻年戰勝恃雄強，歷數分明在彼蒼。堪笑范增無異識，不能令主事高皇。
讀項羽傳二首  其二 釋智圓
發嘆虞姬勢已窮，烏江此夕喪英雄。當時若也知天命，佐漢應居第一功。
草堂秋夜 釋智圓
雨殺炎光變秋色，清涼頓在草堂中。幽人一夜坐不睡，月照閑階露灑空。
書荆溪禪師傳後二首  其一 釋智圓
智者真宗談一性，相傳六世至荆溪。高揮彩筆示深趣，來學無窮俱破迷。
書荆溪禪師傳後二首  其二 釋智圓
清風遺句滿人間，滅後天台迹更閑。碑折塔摧人不顧，不堪冥目想空山。
寄題章安禪師塔 釋智圓
祖師墳塔在天台，雨壞風摧事可哀。香火無人空有迹，夜深明月照蒼苔。
寄天台能上人 釋智圓
天台深隱許誰同，擾擾浮世萬事空。終約攜瓶訪師去，水邊松下嘯清風。
讀秦始本紀 釋智圓
縱欲勞民殊未已，阿房望夷相次起。後來風俗昧其由，妄說秦皇能役鬼。
讀楊子法言 釋智圓
秦焚漢雜道何孤，蕩蕩皇風豈易圖。空有法言爲世範，不知來者肯行無。
書慈光塔 釋智圓
靈骨未藏三十載，我來收得葬孤山。此中起塔不在大，已有高名垂世間。
苦熱 釋智圓
平湖日炙沸如煮，庭樹色乾鳥渴死。何人萬里驅征軍，紅塵漲天方入市。
古鑑 釋智圓
土蝕菱花有微竅，懸向秋堂光照耀。寫出人人妍醜姿，西施始免嫫母笑。
寄題終南道宣律師塔 釋智圓
冷碧終南插太虛，紵麻蘭若舊閑居。波離滅後無人繼，蕭索西風葉滿渠。
嘲寫真 釋智圓
泡幻吾身元是妄，丹青汝影豈爲真。吾身汝影俱無實，相伴茆堂作兩人。
冬日作 釋智圓
凍撮閑庭土皆裂，風號門外人來絕。可憐萬事不干身，憑欄且看千峰雪。
誡後學 釋智圓
對食須思稼穡勞，爲僧安用事雄豪。剃頭本意求成佛，不爲齋筵坐位高。
螢 釋智圓
微蟲稟質有清光，蹤跡難令暗室藏。車胤死來人墮學，秋庭終夜恣飛翔。
舟歸詠雁 釋智圓
嗷嗷旅雁滿寒塘，閑坐歸舟带夕陽。一一似能遵禮教，等閑驚起便成行。
舟歸 釋智圓
平湖渺渺澄寒水，孤舟靜泛清光裏。卻慚未是狎鷗人，處處鳬鷖盡驚起。
檻猿 釋智圓
異菓供飡金鎖纏，侯門雖貴性非便。夜啼只憶巴江畔，霜木千株冷倚天。
放猿 釋智圓
放汝孤猿任自由，萬山雲樹正含秋。不知今夜啼明月，又使何人淚暗流。
湖上望月二首  其一 釋智圓
秋水澄澄樹絕風，冰輪苒苒上遙空。閑思今夜供吟景，冷色清光幾處同。
湖上望月二首  其二 釋智圓
寒光皎皎映平湖，水色天形兩不殊。學道未能同罔象，也於深處見圓珠。
詠亡有禪師山齋養獼猴 釋智圓
閑庭樹樹菓垂霜，聽法猶憐入草堂。異類豈能知禮節，每來相對坐禪床。
贈廣上人 釋智圓
魏闕林泉趣本同，隨緣來往興何窮。閑宵訪我茆堂宿，湖水無波月照空。
正月晦日作 釋智圓
春晴殘日照平川，老幼相攜古岸邊。富貴在天誰肯信，臨流爭放送窮舟。
讀羅隱詩集 釋智圓
非非是是正人倫，月夜花朝幾損神。薄俗不知懲勸旨，翻嫌羅隱一生嗔。
落花 釋智圓
花開花落盡由風，數日榮衰事不同。庭下晚來猶可翫，綠苔芳草綴殘紅。
織婦 釋智圓
九月風高未授衣，燈前軋軋夜鳴機。困來不覺支頤睡，鼠齧絲頭四散飛。
柳 釋智圓
融融春色伴花榮，濃翠參差雨乍晴。低拂冷煙元亮宅，靜籠明月亞夫營。葉浮晚水愁眉細，絮落春衣雪片輕。莫上隋堤思往事，萬株蕭索傍河聲。
牡丹 釋智圓
栽培寧暇問耕桑，紅白相鮮映畫堂。淚濕濃粧含曉露，火燔寒玉照斜陽。黄金剩買心無厭，綺席閑觀興更狂。誰向風前悟零落，百年榮盛事非長。
雁 釋智圓
歲歲隨陽整羽翰，翱翔還見過雲端。哀音斷續霜風緊，羣影參差夜月殘。鵰鶚已逃榆塞險，煙波初下洞庭寬。行人萬里思歸切，送目遙空寄信難。
浙江晚望 釋智圓
景象依依滿目前，倚筇閑望思凄然。隔雲清磬山傍寺，照水孤燈渡口船。蕩漭落潮平古岸，參差歸雁沒遙天。錢王霸業今何在，牢落荒城積野煙。
寄雪竇長老 釋智圓
絕頂久潛隱，心閑道更真。山深林下雪，堂靜晝無人。雲抱看經石，禽接入定身。敢言他世約，安養願相親。
君復處士棲大師夙有翫月泛湖之約予以臥病致爽前期因爲此章聊以道意 釋智圓
涼風吹衆木，羸病轉加前。伏枕誰相問，中秋月又圓。清光浮遠嶠，冷色混平川。不得同支許，乘舟樂浩然。
寄西山智道人 釋智圓
凈業修持久，攀緣念已摧。冰潭殘月在，古岸夜禪回。像燭微留燄，爐香冷變灰。時逢舊參侶，閑坐話黄梅。
寄慧雲大師 釋智圓
繁華辭帝輦，岑寂巒山林。志向浮名淡，房扃古寺深。詩窗來皓月，齋磬下幽禽。終約逢新雪，閑過話靜心。
寄海慧大師 釋智圓
雲門卜深隱，誰復繼高蹤。舊寺拋雙闕，新題詠十峰。禪開杉徑月，講候雪樓鐘。莫怪相尋晚，嵇康性本慵。
洞霄宮 釋智圓
蕭灑絕塵跡，虛廊畫列仙。洞靈潛徹海，山峭欲奔天。松古巢高鶴，庭閑湧異泉。長生如有術，誰復嘆流年。
久病 釋智圓
五月茆堂臥，窮秋疾未除。喬林葉盡落，舊識分皆疏。講室縈蛛網，書床長蠹魚。醫王有妙藥，飲了萬緣虛。
山堂落成招林處士 釋智圓
搆廈當高巘，登臨稱遯仙。澄波寒浸郭，疊翠冷搘天。野艇浮殘照，僧樓襪淡煙。此中無俗物，自可會清賢。
九月望夜招處士林君泛湖翫月 釋智圓
病負中秋約，殘秋月自新。寒波沈皓魄，碧落輾冰輪。風靜砧聲絕，煙收嶽影均。何妨此夕翫，況是不羈人。
病起 釋智圓
秋盡積雨歇，幽憂病漸安。眼疼嫌字小，身瘦覺衣寬。倚杖防苔滑，開爐怯夜寒。浮生能幾日，長作水漚觀。
賦得送人自闕下還吳 釋智圓
蓴羹鱸膾美，張翰忽思歸。煙水東南闊，風帆旦夕飛。靜吟新月正，閑望舊山微。獨羨長江上，遺名掩竹扉。
贈駱偃 釋智圓
才高淹下位，聖代尚遺賢。賈誼方流涕，楊雄正草玄。開琴逢皓月，試茗選清泉。篋有文編在，時容後學傳。
病中雨夜懷同志 釋智圓
杉竹競霪霪，天時正積陰。背窗秋燭暗，欹枕夜堂深。月被重雲蔽，螢依濕氣沉。無憀不成寐，況復想知音。
游風水洞僧院 釋智圓
風水分雙洞，幽奇類沃洲。猿吟清徹夜，山色冷宜秋。雲擁階前石，鐘殘竹畔樓。賢哉白太守，五馬舊曾遊。
白髪 釋智圓
華髪如春卉，森森易滿頭。栽培全仗老，澆灌半憑愁。世態誰能避，仙方莫漫求。迴觀短折者，欲見更無由。
夜懷張逸人 釋智圓
默坐懷幽趣，誰知動鬰陶。窗虛殘月在，天靜少微高。書去言難盡，眠來夢亦勞。終期冒風雪，乘興泛輕舠。
贈頭陀僧 釋智圓
上行唯知足，時人豈易同。一身依樹下，萬慮盡禪中。乞食村飄雪，降眠月墜空。應悲浮世上，煩惱事無窮。
懷石壁山寺 釋智圓
梵宮藏積翠，往歲屢遊遨。月上寒溪靜，雲收峭壁高。幽階封藥草，古樹宿猿猱。終待攜瓶錫，閑棲解鬰陶。
與友人夜話 釋智圓
對坐當清夜，茆堂野水西。破窗秋燭冷，高木老猿啼。跡與孤雲並，身將一夢齊。幽懷言未已，明月落前溪。
漢武帝 釋智圓
酷矣秦皇滅，荒哉漢武還。將軍封五利，神藥訪三山。重色爲金屋，窮兵過玉關。豈知堯舜道，千古在人間。
送進士萬知古 釋智圓
經明行修徒爾爲，一名屢點春官闈。時之不利非戰罪，歸山且著老萊衣。清時貧賤誠堪恥，侏儒太飽朔方饑。男兒會有及親祿，安能泉石久低眉。束書依舊西入闕，壯心潛與青雲期。秋風嫋嫋孤魂斷，古道迢迢去馬遲。驥稱其德不稱力，神駿唯應伯樂知。
寄隱者 釋智圓
散髪空林下，人間事不知。風高蕙帳冷，天遠鶴書遲。瓶盡花朝酒，扃殘寒夜棋。無由訪幽趣，蹤跡阻江湄。
贈誦經僧 釋智圓
寂淡無餘念，泠泠誦佛言。清香飄靜夜，明月冷閑軒。幽壑來精怪，霜林息斷猿。堪嗟浮世裏，塵事競暄暄。
寄梵天上方政姪 釋智圓
一講更無事，翛然自不羣。閑情江上月，孤迹檻前雲。徑冷秋苔合，杉寒宿鳥分。濤聲旦暮近，應向出禪聞。
久病有感因示後學 釋智圓
羸病身未死，輕安人屢亡。穹旻不可問，浮世轉加傷。三十共嗟短，百年同好長。未能齊一夢，何以事空王。
山中聞知己及第 釋智圓
交知心莫逆，出處任相違。月裏方攀桂，山中自採薇。致君期有術，遯世貴無機。華髪他年事，雲泉亦可歸。
寄江上僧 釋智圓
江寺期終老，清香講次焚。月憐秋後見，潮愛夜深聞。古木青陰合，殘雲靜片分。相懷未能去，來雁又成羣。
送人歸舊隱 釋智圓
要地慵投刺，剛腸恥折腰。舊山歸興切，殘日去程遙。大野明殘燒，空江響落潮。到時雲樹下，靜聽厭懸瓢。
砌下老梅 釋智圓
傍砌根全露，凝煙竹半遮。臘深空冒雪，春老始開花。止渴功應少，和羹味亦嘉。行人憐怪狀，上漢採爲槎。
寄余秀才 釋智圓
去秋曾訪我，一別又經年。落日無來信，西風滿耳蟬。頭應添素髪，詩合有新編。未可輕丹桂，蹉跎老海邊。
經通慧僧錄影堂 釋智圓
寂爾歸真界，人間化已成。兩朝欽至業，四海仰高名。舊跡存花社，遺編滿帝京。徘徊想前事，庭樹跪鴉鳴。
深居 釋智圓
牢落誰知趣，深居野興饒。固窮期道在，寡全國政協鄙時澆。徑靜苔長綠，山寒雪未消。殘陽荷輕策，閑望傍村橋。
書事 釋智圓
年過不惑便衰殘，消息浮生萬事閑。慚愧眼前無俗物，舉頭終日見雲山。
將入石壁山作 釋智圓
慧遠風流廬嶽隱，支公高尚沃洲棲。閑思石壁堪長往，擬躡浮雲上石梯。
瑪瑙坡即事 釋智圓
瑪瑙坡前住，清幽絕世緣。湖澄秋夜月，山碧晚晴天。了性方成佛，燒丹漫學仙。會逢溫伯雪，目擊道還全。
自嘲 釋智圓
門徑任苔荒，長年寢一床。病中消白日，詩裏發清狂。窗暗雲遮月，林明葉墜霜。百年能幾日，兩鬢已蒼蒼。
草堂書懷 釋智圓
浮華念久絕，閑臥愛茆堂。門外滄洲闊，閑中白日長。庭寒頻墜果，爐暖忽飄香。寂寂無他事，誰知世路忙。
中秋待月值雨 釋智圓
一歲期今夕，高空雨忽零。虛窗沈素影，疏竹動秋聲。已被雲陰閉，徒懷永夜明。徘徊倚山閣，誰見此時情。
少年行 釋智圓
兒奴屢背約，辱我漢天子。瞋目而語難，五陵年少子。舉手提三尺，報國在一死。匹馬立奇勳，壯哉傅介子。
偶成 釋智圓
世態如輪轉，勞生豈定期。否終還受泰，樂極又生悲。商代尊伊尹，秦庭戮李斯。未能知幻化，安得證無爲。
失鶴 釋智圓
隻鶴忽飛去，清音更不聞。遠應尋鳳侶，閑恐避雞羣。岸靜休臨水，庭空罷舞雲。唯餘舊蹤跡，篆字印苔紋。
送中姪 釋智圓
四明乃舊隱，岑寂宅神仙。寒松糅紫霞，幽巖落飛泉。經秋動歸心，荷策登江船。澄波漾殘暉，羣峰插晴天。窈窈空林下，片石待安禪。
書山中道士壁 釋智圓
松下消搖自扣扉，相留終日話真機。煙藏花島青牛臥，客散仙房獨鶴歸。丹井泉澄天影小，玉壇風冷磬聲微。乘閑擬學沖霄術，九土茫茫得者稀。
山居偶成 釋智圓
世上諠譁耳不聞，煙蘿深處絕人羣。歲寒弗改憐高柏，舒卷無機愛白雲。閑採藥苗醫故疾，旋編紅葉寫新文。有人來問居山意，寂寂茆堂日又曛。
湖上秋日 釋智圓
南山雨初霽，東岸夕陽明。搘笻立回塘，頓覺耳目清。臯鶴知秋意，唳風三四聲。紅蓼弄秋色，紛紛滿前汀。柳徑孤煙白，漁村野水平。興盡獨自歸，寥寥掩柴扃。新月爲吾上，庭蟬爲吾鳴。吾生本無事，對此堪怡情。
喻賣松者 釋智圓
莫嫌人不買，人亦愛蒼翠。卻是歲寒根，難種塵埃地。且歸栽澗底，映水成嘉致。他年苟合拱，採取不我棄。天子建明堂，此爲棟梁備。
秋病 釋智圓
買藥囊無金，伏枕頭有霜。夜深不得睡，隙月射秋床。
偶作 釋智圓
急急西落日，浩浩東去波。日落波不停，浮生能幾何。青雲身未上，白髮頭已多。金印未佩腰，道路成蹉跎。一朝忽得志，頓忘貧賤事。八珍食方丈，華轂駕天駟。民瘼無術醫，貪狠有心恣。無何觸天網，禍淫諒不爽。餘殃及子孫，豈只身長往。寄語求名士，得志莫如此。不善宜先知，行道慎莫止。仁恕及蒼生，忠貞輔天子。好爵終自縻，盛烈垂千祀。西日與東流，任彼催寒暑。須知君子人，身死名不死。
松風 釋智圓
青青數樹松，扶疏空庭裏。微風從南來，清聲四向起。俗兮聞必愁，吾也聞則喜。昂頭離石枕，扶立式憑藤几。側聽復遙觀，移晷不能已。細葉舞輕煙，密影搖寒水。何必鈞天奏，豈羨霓裳妓。萬事更無求，深山此爲美。寂寥信爲樂，軒冕誠堪恥。誰謂茆山中，只悅陶公耳。
古劍 釋智圓
精剛經百鍊，可折不可柔。三尺青蛇活，一匣止水秋。解截蛟龍軀，能斷佞臣頭。下去蒼生害，上除天子讎。在昔埋酆城，精光射斗牛。雷煥張華輩，得之亦悠悠。二賢既云亡，潭底化雙虬。劍利人或愛，劍道人不求。劍道如之何，達者惟莊周。
自勉 釋智圓
達人貴無念，市朝亦山林。曲士居山林，難息市朝心。坐馳一室中，紛然萬境侵。紐蘭羨珮玉，坐石思黄金。羊質虎其皮，隼翼鳳其音。志在求世利，口唱無生吟。吾非斯人徒，夷曠期復古。去住既任緣，喧靜亦隨所。陶然且無求，相命何足語。人生百歲壽，稀得七十死。吾今四十五，氣力漸無似。去年成二毛，今年動一齒。縱得至七十，光陰能幾許。學道宜無疲，進善宜無止。自餘百雜就，克己盡除去。勉強扶幻軀，旦暮加藥餌。此身乃外物，何況外於是。內外一如夢，勉矣當觀此。
病起自敘 釋智圓
盜跖死牖下，伯牛遭惡疾。報應似無徵，蒼蒼意難悉。乃考竺乾教，其旨明踰日。業以三世論，事匪二生訖。伊余本好道，執善長慮失。無端六腑病，每苦我形質。百骸失調暢，四時少安逸。今歲夏云滿，秋熟如火室。脾疾因茲生，頓覺減寢食。無何誤服藥，到瀉苦非一。過客爲憂惶，兒童亦戰慄。吾心暗且喜，浮生從此畢。發言囑後學，此事汝無恤。吾年四十五，去矣非短屈。至理無去來，妄想分凶吉。我先鑿山窟，汝宜即藏密。不用報親朋，無學世哭泣。四時爲送葬，庶物甚充給。遺文三百卷，空言或可習。見惡如探湯，見善如不及。湛湛無生源，深淺當自挹。囑之語方終，忽覺病小醒。扶几起暫坐，漸漸四體輕。又過三五日，倚杖登危亭。俯首視羣物，仰面觀太清。秋山疊疊翠，夜月圓圓明。豈意今之日，猶存危脆形。憑欄不忍歸，聊適我心情。虛幻三界中，旅泊非久停。
獨遊 釋智圓
城市非無親，不見歲已深。江湖非無友，經年無來音。因知疏拙性，不合時人心。清景將誰觀，荷策只自尋。乃登嵯峨峰，乃縱酸寒吟。狎我惟野麋，和我惟幽禽。但見雲起滅，不知誰升沈。盤桓紅樹下，秋露濕衣襟。
言志 釋智圓
疇昔學爲文，擬盡周孔道。心勞道未至，壯歲成衰老。疇昔學爲詩，模範風雅詞。立言多諷喻，反爲時人嗤。爲詩復爲文，嗟嗟不復古。訓世無纖益，何爲自勞苦。權門既不游，青山寧合負。一來林下居，四載不出戶。退省爲佛徒，講經自裨補。憧憧來學輩，往往入深塢。智者乃吾宗，龍猛乃吾祖。寒窗夜摛毫，虛堂晝揮麈。翼此二聖心，欲令萬物睹。羸羸長抱疾，行年四十五。草堂三四間，牢落連雲洞。經時無客來，衡門絕迎送。榻有無弦琴，向風時一弄。窗列楞嚴典，要言長諷誦。真妄一無得，超然誰與共。凡聖病眼花，死生春夜夢。病差夢已醒，萬彙徒營營。
病中翫月 釋智圓
歲歲中秋夜，翫月泛平湖。今爲病所侵，伏枕此約辜。輾轉席蓐間，四體如松枯。辛酸滋味加，閑況適興徂。入夜月漸高，晃晃照廊廡。冷色射軒窗，爽氣襲庭蕪。澤畔唳孤鶴，聲聲若相呼。是時披衣起，頓覺病魂穌。倚杖來前軒，竹榻教人鋪。與月相對坐，歡翫如同徒。流睇及羣物，光彩一何殊。遙山列銀屏，空潭開玉壺。樓臺飾瓊瑤，階除若冰敷。寄語求仙輩，何必去玄都。逡巡月西落，竚立更踟躕。一別又一年，明年知在無。
潛夫詠 釋智圓
有叟匿姓名，自號爲潛夫。潛身在雲泉，潛心入虛無。身心俱已潛，質直反若諭。智者謂之智，愚者謂之愚。愚智自彼異，潛夫未曾殊。陶陶樂天和，任性何曾拘。宗儒述孟軻，好道注陰符。虛堂踞高臺，往往談浮圖。漫衍雖無家，大方貴無隅。俗人每側目，訂之爲狂徒。素隱而行怪，執政宜先誅。天公既保全，幸得存微軀。衝雪登高山，乘月泛平湖。性靈敵雲閑，形骸類松枯。何以免饑寒，認得衣中珠。
松下自遣 釋智圓
聚氣成此身，假緣暫寄世。可憐自在性，本無煩惱繫。傍水與登山，翛然有深詣。日在林下游，暮在林下宿。供飲巖畔泉，充庖檻前菊。半月一剃髪，半年一洗浴。但得恣疏懶，何曾有榮辱。新秋雨初霽，圓月照我屋。扶病起看月，坐久偶成曲。人生天地間，性分各自足。捧檄何必喜，途窮何必哭。容彭不爲長，顔楊不爲促。四者俱如夢，何爲自羈束。彼笑我太狂，我笑彼太俗。彼我更相笑，是非無實錄。不如長默默，恬淡過昏旭。淵魚與林鳥，各得隨所欲。舉頭誰是友，風月與松竹。
哭葉授 釋智圓
今春聞落第，爲君心悽然。束書獨南還，憤氣胸間闐。跡寄浙河旁，家延南海邊。遘疾既彌留，一命成棄捐。囊中無餘金，零落空文編。龜鶴本微類，享壽皆千年。如何君子儒，三十歸重泉。天高不可問，爲君強問天。
讀白樂天集 釋智圓
李杜之爲詩，句亦模山水。錢郎之爲詩，旨類圖神鬼。諷刺義不明，風雅猶不委。於鑠白樂天，崛起冠唐賢。下視十九章，上踵三百篇。句句歸勸誡，首首成規箴。謇諤賀雨詩，激切秦中吟。樂府五十章，譎諫何幽深。美哉詩人作，展矣君子心。豈顧鑠金口，志遏亂雅音。齪齪無識徒，鄙這元白體。良玉爲碔砆，人參呼荒苨。須知百世下，自有知音者。所以長慶集，于今滿朝野。
孤山種桃 釋智圓
領童閑荷鋤，埋核間羣木。他人顧我笑，豈察我心曲。我欲千樹桃，夭夭徧山谷。山椒如錦斕，山墟若霞簇。下照平湖水，上繞幽人屋。清香滿鄰里，濃艷蔽林麓。奪取武陵春，來悅游人目。花開復花落，知榮必有辱。榮辱苟能齊，人人心自足。須知我種桃，可以化風俗。
寄林逋處士 釋智圓
湖山淡相映，世塵那得侵。杳杳煙波色，蒼蒼雲木陰。苔荒石徑險，犬吠桃源深。中有上皇人，高眠適閑心。花開還獨酌，花落還獨吟。空庭長瑤草，幽樹鳴仙禽。不見已三載，鄙吝盈虛襟。終期秋月明，乘興閑相尋。
早秋 釋智圓
雨歇變氣候，空庭葉颼颼。閑聽一夜風，乃知千里秋。百蟲鳴四壁，新月生高樓。登樓看明月，清光滿林丘。人生呼吸間，何爲苦憂愁。髪白不再黑，兔走難暫留。徘徊感古人，勸我秉燭遊。
心交如美玉 釋智圓
心交如美玉，經火終不熱。面交如浮雲，頃刻即變滅。對坐成參商，咫尺成胡越。我有心交者，不見幾歲月。山疊水茫茫，含情向誰說。
古人與今人 釋智圓
古人與今人，祿仕一何異。古今貴行道，今人貴有位。古人貴及親，今人貴說意。古人同白日，光明溢天地。今人如履險，動足易顛墜。古道如可行，斯言不遐棄。
代書寄奉蟾上人 釋智圓
君居武康山，昔年我曾游。崎嶇松徑寒，冷落竹房秋。握手既歡笑，拂榻且相留。一駐十旬餘，旦夕樂清幽。因話凈名事，滌硯勉操修。蠻香爇古篆，山茶分越甌。看雪同擁爐，乘月共浮舟。喻心指太虛，視世類浮漚。明春我歸去，湖上隱林丘。杜門過五載，脾疾日少瘳。閑宵坐月下，往事來心頭。書之將寄君，路遠水悠悠。
湖居感傷 釋智圓
迷真渺無始，飄業產錢唐。外族宗南郡，門風祖偃王。微緣先劫種，宿習妙齡彰。父母憐多病，親賓怪異常。布花模講道，畫石學題章。戒印齓年佩，心猿志學狂。榮名虛準擬，簪組妄思量。禮樂師周孔，虛無學老莊。躁嫌成器晚，心競寸陰忙。翼翼修天爵，孜孜恥面牆。內藏儒志氣，外假佛衣裳。每惡銷金口，時勞疾惡腸。手中期得桂，箭下待穿腸。騃鹿方隨燄，堅冰忽遇陽。繫珠知在體，甘露忝親嘗。要道傳三觀，真機得妙常。不然心迹火，任結鬢根霜。覺路雙輪駕，真空兩翅翔。饑來還遇膳，渴去已逢漿。靜處如來室，高眠解脫床。理高山峭拔，道大海汪洋。力戰魔軍散，功扶佛化昌。空山憐寂寂，塵路笑茫茫。觸境知無著，閑居貴坐忘。消搖希自了，言說亦何妨。撰疏松窗冷，揮松古殿涼。來蒙隨力化，真誥應機揚。達理雖云短，尋文或有長。圓伊令了悟，法愛教消亡。性任融凡聖，修宜示否臧。冥心潛應夢，取驗敢垂祥。事佛身多累，爲師道實荒。衡門連竹石，草屋带林塘。冬服和絺綌，中飡乏稻粱。水邊雲作伴，巖下柏爲香。景物看無厭，幽棲興未央。晚籬啼翡翠，春沼浴鴛鴦。菡萏花如畫，嶔崟岫若粧。飄窗松韻淡，翻砌菊花黄。放鶴時登嶺，觀魚或在梁。豈愁身病害，長喜世平康。無處求煩惱，隨時任寂光。昏衢懸慧日，苦海泛慈航。誓坐菩提法樹，高躋寂滅場。冥真周法界，垂應徧諸方。頓漸門皆邃，偏圓藥盡良。驚迷辯雷震，摧惑法輪彊。鷲嶺先開會，金河後秘藏。留形歸後德，遺法益無疆。四等心彌廣，三慈化甚詳。道齊諸妙覺，事類釋迦皇。生滅非吾土，圓澄是故鄉。一空長寂寂，萬類本惶惶。庶了無生旨，無生更可傷。
讀清塞集 釋智圓
立意造平淡，冥搜出常情。何人知所得，後世謾傳名。雲樹饑猨斷，冰潭片月傾。如無子期聽，綠綺爲誰鳴。
寄趙璞 釋智圓
故鄉勾踐國，解印掛帆歸。吟苦容雖瘦，官情道自肥。堂幽山屐在，廚冷甑塵飛。莫向雲門下，高歌便採薇。
山中與友人夜話 釋智圓
草舍閑宵坐，消搖事可評。澄心防有著，深隱貴無名。砌月移松影，風泉混磬聲。共期吾道在，萬事任營營。
閑居書事 釋智圓
淡然忘外事，林下自怡情。室冷秋苔色，軒閑夜月明。眠雲慚道薄，鉺藥覺身輕。擬學鴟夷子，時時變姓名。
禹廟 釋智圓
洪水不爲害，黎元受賜多。道尊由揖讓，功大匪干戈。任上諸侯貢，貽謀五子歌。稽山千古在，宮闕倚嵯峨。
早行 釋智圓
杖錫無同侶，衝霜獨自行。斷橋殘月在，孤店曉雞鳴。灌木棲禽散，荒原宿霧平。迴觀遠山色，已覺太陽明。
江上聞笛 釋智圓
夜久聞橫笛，寥寥景更賒。天容垂極岸，月色冷平沙。靜引鄉心遠，閑驚旅鬢華。哀音殊未已，可處落梅花。
詠燕 釋智圓
來去知時候，堪憐異衆禽。雙飛春雨細，對語畫堂深。寄宿雕梁穩，銜泥柳岸陰。棲身自有處，鷹隼莫相侵。
讀杜牧集 釋智圓
讒佞當面唾，輕生不得殳。去邪空有志，嫉惡奈無徒。後世名垂遠，當時道亦孤。荒齋獨懷感，殘日照庭蕪。
寄題聰上人房庭竹 釋智圓
結根依靜砌，蕭灑映禪房。高節欺羣木，青陰過短牆。夜聲喧夢枕，秋露滴琴床。遙想添吟思，閑觀到夕陽。
武肅廟 釋智圓
土德衰微後，忠誠道不羣。誓功陳带礪，霸業擬桓文。妙略姦雄懾，英聲四海聞。山旁遺廟在，牢落閉深雲。
寄蜀川王道士 釋智圓
鶴駕幾遲留，岷峨水石幽。御風同列子，夢蝶擬莊周。醉臥空林月，狂歌古觀秋。何時歸閬苑，閑共老仙遊。
寄道士 釋智圓
長聞披鶴氅，城市往來頻。得道人難測，和光迹易親。堂閑秋擣藥，壇冷夜朝真。幾憶蓬壺頂，蟠桃斕漫春。
寄定海許少府 釋智圓
見說梅仙邑，波濤接杳冥。訟庭秋蘚合，吟閣海雲醒。愛月宵留客，尋僧晝掩扃。公餘幽興在，時夢故山青。
寄若訥上人 釋智圓
江濱方話別，倏忽十年餘。感舊空闕夢，閑眠懶寄書。砌涼鳴蟋蟀，潭冷照蟾蜍。北望滄波闊，無由訪所居。
山中尋羽客不遇 釋智圓
杖蔾尋隱迹，重疊過林泉。花暖幽禽語，堂空瑞獸眠。澗松寒有韻，茶竈冷無煙。知在何峰頂，高談會列仙。
送人南遊 釋智圓
難阻南遊興，酣歌出故林。路分滄海闊，山疊瘴雲深。馬援碑寧在，重華廟可尋。他年卻歸此，閑話學夷音。
懷同志 釋智圓
孤吟成白首，十載別同聲。海國書難到，空堂夢易成。淳風心共樂，直道世多輕。未卜重相見，波濤萬里程。
聞蛩 釋智圓
沉沉向秋暮，切切聲相續。夜靜草堂深，閑床照孤燭。
湖上閑坐 釋智圓
終日湖亭坐，悠悠萬慮閑。眼前何所有，寒水與秋山。
池上 釋智圓
漚生復漚滅，水濕元無異。盡日倚欄看，無人知此意。
草堂即事 釋智圓
經歲人不到，騰騰養疏拙。心期物外閑，緣向漚中絕。入室容清風，升堂許明月。空庭何所有，冷落唯松雪。
讀楞嚴經 釋智圓
案上楞嚴典，時看浣病愁。階閑移短影，窗冷值高秋。眼病花無菓，心狂照失頭。指空期識月，認指更悠悠。
病中懷石壁行紹上人 釋智圓
石壁春歸去，孤山秋未來。夜深扶病坐，明月照蒼苔。
謝可牧上人惠楞嚴般若二經並治脾藥 釋智圓
經妙蕩煩惑，藥靈醫病身。道明無去住，方驗有君臣。靜翫知心寂，時飡覺氣均。徘徊感知己，於我分彌親。
懷南遊道友 釋智圓
曾聞飛錫入南閩，鶴態雲蹤不可親。靜夜獨吟空對月，昔年聚話更無人。波濤路阻書難到，泉石房閑夢自頻。未省相逢在何日，西風蕭索浙河濱。
栽花 釋智圓
移花來種草堂前，紅紫紛紜間淡煙。莫嘆朝開還暮落，人生榮辱事皆然。
病起二首  其一 釋智圓
衡門牢落雨苔斑，病起深秋氣象閑。照水未能嗟白髮，倚欄重得見青山。風高砌木蟬猶噪，社近茆堂燕已還。孤坐孤孤吟又終日，有誰來此問衰顔。
病起二首  其二 釋智圓
湖天淡蕩雁參差，行樂搘筇繞所居。古壁苔荒鳴蟋蟀，水軒風冷謝芙蕖。看本來默誦空王偈，拂榻閑開孔聖書。閉戶無人慰寥索，草堂深夜照蟾蜍。
寄題虎丘山 釋智圓
崛起孤峰號虎丘，奇蹤寧與衆山儔。月涵秦始劍池冷，蘚駮生公講石幽。招隱未居絕頂，臥雲空欲學前修。披圖盡日身難到，杳杳煙波茂苑秋。
漁父 釋智圓
鶴髪閑梳小棹輕，蘆花深處最怡情。自憐身外唯煙月，肯信人間有利名。閑脫綠蓑春雨霽，醉眠深浦夕陽明。陶陶終歲無人識，應笑三閭話獨清。
水 釋智圓
本性澄明萬古同，滔滔潤物信無窮。百川奔注歸滄海，五服安居賴禹功。動带晚風衝島嶼，靜涵秋色混虛空。浮舟葬骨成何事，范蠡知機伍相忠。
白蓮 釋智圓
栽種空池歲已賒，暑天開處異羣花。澄波照影疑秋鷺，靜夜擎香混月華。雪態自堪憐翡翠，玉苞終恥近蒹葭。閑來倚檻看無厭，爲似禪心本絕瑕。
暮秋 釋智圓
嗈嗈賓雁又隨陽，兔走烏飛兩共忙。露冷小池荷減綠，風高幽砌菊添黄。圓明自喜心如月，皓白誰愁鬢似霜。閑臥不堪思往事，星河耿耿夜偏長。
煙疾 釋智圓
深院無人疾漸輕，西風黄葉滿閑庭。行披老子五千字，坐讀楞嚴十軸經。籬下清香寒有菊，窗間微影夜無螢。誰知夜裏珠長在，堪嘆悠悠醉未醒。
君不來 釋智圓
前年送君空江上，張帆正值西風起。今日西風君未歸，茫茫只見空江水。
扇 釋智圓
霜縑裁製賴金刀，冷淡還宜畫海濤。盛夏有功風自遠，涼秋無用架偏高。譚筵幾謝驅煩熱，征路長蒙解鬰陶。未得袁宏手中握，揚仁何處可施勞。
新栽小松 釋智圓
新種孤松一尺餘，淡煙疏竹便相宜。閑來且翫凌霜貌，身後誰觀合抱時。冷碧豈容塵染汙，貞心寧共草凋衰。夜深庭際清風起，細韻難教俗耳知。
閑詠 釋智圓
造化無餘豈有私，如何庶物自參差。羣烏不涅身長黑，雙鷺無愁頂亦絲。巖桂翠濃深雪夜，井桐黄落暮秋時。虛空世界都如幻，莫把閑心逐境思。
新栽竹 釋智圓
傍砌疏篁手自栽，數竿蒼翠勝花開。今宵窗下更深睡，應送寒聲枕上來。
讀元結文 釋智圓
復古還淳元結文，可憐楊浚獨知君。當時自號爲聱叟，立事垂言信不羣。
戲題夜合樹 釋智圓
明開暗合似知時，用舍行藏誡在茲。綠葉紅葩古牆畔，風光羞殺石楠枝。
病中感體元上人見訪 釋智圓
犬吠衡門宿霧消，草堂風冷竹蕭蕭。若非故友憐衰病，誰肯凌晨訪寂寥。
寄瑞應經疏及注陰符經與體元上人 釋智圓
瑞應陰符盡索看，封題欲寄意盤桓。自慚才識非通敏，不得同歸得異端。
病起自嘲 釋智圓
林下羸羸一病軀，四旬欹枕減肌膚。閑來試照秋泉看，金鍍形容雪染鬚。
戲題四絕句 鶴自矜 釋智圓
紫府青田任性游，一聲清唳萬山秋。仙材況有千年壽，鹿犬凡雞豈合儔。
戲題四絕句 鹿讓鶴 釋智圓
身有素斑文既備，頂峨雙角武仍全。我兼文武爲時瑞，汝但白身空有年。
戲題四絕句 犬爭功 釋智圓
雪毳文毛虛有表，防姦禦御且無功。中宵誰解頻頻吠，庭皎秋蟾樹褭風。
戲題四絕句 雞怨言 釋智圓
三箇因何各自強，競誇己德掩他長。冥冥風雨茆堂閉，至竟誰先報曉光。
經松江陸龜蒙舊居 釋智圓
甫里舊深隱，夫君道不行。清名身後在，明月夜來生。寒水曾垂釣，春田久廢耕。空遺散人傳，千古見高情。
經照湖方干舊居 釋智圓
磻溪垂釣者，終得展其才。何事先生隱，不逢明主來。泉聲秋雨歇，月色夜雲開。對此空惆悵，吟魂早晚迴。
翫月 釋智圓
去秋曾久翫，皓魄墜天涯。始恨經年別，還忻此夜期。鳴蛩沈古砌，驚鵲繞寒枝。莫厭憑欄久，冰輪覺漸移。
憶龍山院兼簡蟾上人 釋智圓
幽景遠囂俗，重來興未窮。鐘聲翠微裏，剎影碧溪中。地冷庭松瘦，門閑野徑通。幾因深夜話，密雪下寒空。
閑居示友人 釋智圓
冷淡誰知趣，閑房枕水湄。秋窗開暮景，孤枕夢天涯。道直時流笑，心清夜月知。何當學支遁，共約買山期。
孤山閑居次韻酬辯才大師 釋智圓
地僻人稀到，病來無話端。遠山游未得，終日臥中看。藥篋經梅潤，松窗過雨寒。唯師知我趣，塵事絕相干。
山中感友生見訪 釋智圓
講餘多滯疾，林下掩重扉。度日人稀到，殘陽鳥獨歸。山光來有勢，雲影去何依。世態那堪說，唯君念息機。
舟次遊乾元寺 釋智圓
古樹垂清陰，維舟暫登陟。閑吟塵想絕，久坐天籟息。幡影颺晴空，溪光澄暮色。掛帆尋去路，煙水查無極。
風 釋智圓
造化不可測，分明有所依。冷和秋葉動，送客暮帆歸。掃霧離遙嶽，飄香出靜扉。西齋獨吟坐，蕭颯滿禪衣。
雨 釋智圓
潤物有深功，霏霏下半空。寒聲清入竹，斜勢急因風。苔片添秋碧，花枝損晚紅。山人獨欹枕，靜聽草堂中。
草 釋智圓
淺碧與深綠，萋萋古岸傍。旅愁生暮色，吟思發清光。過雨侵閑徑，披煙上壞牆。更堪思往事，金谷舊年荒。
寄湛上人 釋智圓
幾年辭輦寺，擁衲住雲林。上國歸心絕，千峰去夢深。殘經看雪卷，好句聽秋吟。曾有尋高迹，禪房古木陰。
秋夕 釋智圓
滄江秋色暮，幽思起窮居。風葉寒侵夢，窗燈冷照書。砌深蟲韻咽，天淡雁行疏。終謝人羣去，孤峰待結廬。
題湖上僧房 釋智圓
深隱遠城郭，平湖景色閑。苦吟終夜月，清夢徹寒山。徑冷秋苔合，庭幽嶽鳥還。紅塵趨競者，誰得扣松關。
送悅上人歸仙巖 釋智圓
道性輕爲別，荒城夕照陰。波濤歸路遠，雲木舊山深。夜定依霜島，中飡狎野禽。禪房清景在，飛瀑映疏林。
聽琴 釋智圓
自得南風旨，虛堂此夕彈。正聲傳不易，俗耳聽終難。峭壁蟲音絕，喬枝鶴夢殘。坐來消萬慮，斜月上危欄。
寄咸潤上人 釋智圓
流俗不知處，深棲趣轉幽。閑房扃翠嶽，遠信司滄洲。定起花殘砌，詩成雪滿樓。相懷未能去，南北路悠悠。
寄葛溪爽上人 釋智圓
削盡浮華念，閑居道已成。夢幽關水石，門冷掩杉檉。百衲禪中弊，蒼髭病後生。何人問真理，笑指葛溪聲。
題靜慮院 釋智圓
下瞰諸峰頂，雲泉絕四鄰。暫遊非俗客，深隱屬閑人。石磴秋苔滑，蘿龕夜月新。終期結幽侶，來此謝紅塵。
寄吳黔山人 釋智圓
鳥外自長往，人間過幾年。狂吟輕歲月，高趣狎神仙。醉臥雲蒸榻，漁歸雪滿船。想思未相識，終夜夢林泉。
懷友人 釋智圓
憶向荒原別，殘陽雪霽初。幾宵成去夢，經閏絕來書。處世慵難減，眠雲癖未除。幽懷向誰說，昨夜對蟾蜍。
聞蟬 釋智圓
江天涼雨霽，嘒嘒出疏林。清極殘陽裏，愁生遠客心。離亭秋草碧，荒塹暮煙深。不忍多時聽，吟髭雪暗侵。
書友人壁 釋智圓
不問人間事，連年鳥外居。白雲吟次見，青壁醉來書。掃石秋苔駮，開窗夜月虛。于時已無念，生計有樵漁。
哭辯端上人 釋智圓
平昔於詩苦，精搜省未閑。壞房空鳥外，清句滿人間。瘦影懸鄰壁，孤墳接舊山。弔迴高樹下，寒水自潺潺。
遊石壁寺 釋智圓
寺幽稱絕境，荷策自登臨。翠嶽千峰險，寒松一徑陰。清香秋殿冷，疏磬古廊深。靜立忘歸興，殘陽鳥忽吟。
書林處士壁 釋智圓
高迹遠城市，湖山景色奇。水聲喧睡榻，嵐氣逼書帷。鳥語垂軒竹，魚驚浸月池。蒲輪來有日，終負白雲期。
幽居 釋智圓
塵迹不能到，衡門蘚色侵。古杉秋韻冷，幽徑月華深。窗靜猿窺硯，軒閑鶴聽琴。東鄰有真隱，荷策夜相尋。
寄湖西逸人 釋智圓
門掩翠層層，閑眠枕曲肱。破籬衝晚浪，古屋漏秋燈。月上招鄰叟，詩成寄嶽僧。滿朝簪組客，誰識醉騰騰。
贈邦上人 釋智圓
深居饒野興，門冷入杉松。鳥外閑頻往，人間事罕逢。水軒吟片月，秋榻夢千峰。憶得看新雪，相招靜話重。
送希中遊霅 釋智圓
日暮蟬鳴急，臨流動別吟。片帆衝晚照，歸鳥入遙林。月色寒溪靜，鐘聲嶽寺深。蘋洲逢舊識，應得話無心。
鷺鷥 釋智圓
煙雨葦森森，飛翔豈易尋。印沙蹤自淺，傍水意還深。頂撼絲難斷，翎飄雪未沈。終宜鴛作侶，寧肯雜凡禽。
遠山 釋智圓
堆青纔數點，杳杳幾千程。幽檻葉初落，高空雨乍晴。崔嵬微有狀，窈窕莫知名。招隱誰長往，眠雲自動情。文君眉易似，摩詰畫難成。鳥去何曾到，泉流豈覺聲。經秋彌冷淡，向晚更分明。仁者由來好，閑觀意不輕。
題方干舊隱 楊翱
雲山旦暮奇，築隱世希續。脫略浮官心，蟬聯先祖躅。門橫嚴子瀨，壁紀桐君籙。應笑泛輕舠，日爲官牒束。
遊梅山寺 釋仲休
世續香燈演聖言，再新華構稱憑軒。陰陰松色連僧閣，飋飋波聲入寺門。飛鷺銜魚離淺瀨，殘雲带雨渡遙邨。沃洲相較應相近，樹杪啼煙祇欠猿。
雲門峰 釋仲休
鶴唳峰前路，行行世慮消。蘿交藏石竇，雲破露山椒。樹老形多怪，人閑色似驕。誰同訪諸謝，煙草滿溪橋。
句 釋仲休
護塔雲偏重。
池上 曹修古
荷葉罩芙蓉，員香映嫩紅。佳人南陌上，翠蓋立春風。
題清心堂 曹修古
天府鞠囚三節日，霜臺待漏五更時。薰風一覺清涼睡，莫問浮名高與卑。
詠門 龍昌期
樞動本爲榮辱主，常因戶外細推尋。乾坤出入無窮象，夷狄關防有限心。揜到善人非遠大，開當古道自高深。九成載舉簫韶奏，穆穆無凶合在今。
三山即事 龍昌期
百貨隨潮船入市，萬家沽酒市垂簾。蒼煙巷陌青榕老，白露園林紫蔗甜。
福州 龍昌期
等閑田地多栽竹，是處人家愛讀書。飲宴直嘗千戶酒，盤餐唯候兩潮魚。
故鄉 龍昌期
榿木慚桑低別壤，芋苗護稻遠分行。上書莫道便他郡，學稼終宜老故鄉。
送何水部蒙出牧袁州 孫元方
聖君再命擁朱輪，合是南方受賜頻。雙鬢任從添白髪，六條誰許繼清塵。風牽澤國秋帆遠，路入豐州晝錦新。莫爲故鄉延去櫂，宜春人望待行春。
謹吟七言四韻惡詩一首攀送崇教大師歸天台壽昌寺 劉少逸
道高塵俗住應難，攜錫東歸暑未殘。紫殿已承新雨露，白雲終憶舊峰巒。孤村路僻牽吟遠，峭壁泉飛入夢寒。滿篋御詩兼御札，到時松院與誰看。
句  其一 劉少逸
有月竹陰寒。
句  其二 劉少逸
風遞花香入酒尊。
句  其三 劉少逸
波濤海寺秋。
句  其四 劉少逸
幾度詩狂欲上天。
句 孫周翰
頭戴花枝學後生。
送僧有言之天台 周啟明
進寺金庭遠，香文玉篆連。船中鳴夜磬，雪裏見新年。山盡城臨岸，雲空海照天。莫嫌通剡客，僧舍枕花川。
句  其一 周啟明
一丸童子藥，五返使臣車。
句  其二 周啟明
鴟夷江上畬田稔，牛斗星邊貫索空。
送張無夢歸天台 姜嶼
鯤鵬運海涯，豈復顧泥沙。龍虎常爲畜，乾坤不定家。玉泉生白石，紫府種黄芽。此境人難到，歸程自有槎。
辭世 鄒希衍
戍亥重逢日，乾坤透迥時。幻身今已脫，明日有丹梯。
句  其一 蘇壽
戴笠披蓑軍十萬，饑嗔飽喜客三千。
句  其二 蘇壽
卻因賈贊善，來作歙知州。
青蓮山 楊塤
撥開瑟瑟青蘿帳，尋得磷磷白石梯。更入雲霞最深處，忘機數日遂幽棲。
郎官巖 楊塤
碧玉莫遮千嶂石，黄金難買一溪雲。歌鐘沸地徒誇盛，爭似松風竟夕聞。
碧澗亭 楊塤
妙筆王維圖莫就，多才康樂詠難窮。樓臺一簇出雲杪，激雪浪生寒澗風。
題義門胡氏華林書院 趙惟和
華堂高啟集儒英，地接仙鄉景氣清。苔徑靜鋪修竹影，松窗虛透讀書聲。雲飛吟閣詩懷冷，泉激層崖客夢驚。孝弟門風傳祖德，聖朝清史獨傳成。
示蔡通判 賈同
聖君寵厚龍頭選，慈母恩深白髪垂。君寵母恩俱未報，酒如爲患悔何追。
送李文定移鎮兖海詩 王曾
錦標奪得曾相繼，金鼎調時亦薦更。並上兒童君再見，會稽章紱我偏榮。
早梅 王曾
雪壓喬林凍欲摧，始知天意欲春回。雪中未問和羹事，且向百花頭上開。
送錢易 王曾
籍其聲名喧魏闕，幽奇風物指吳鄉。上饒此去逾千里，莫惜臨岐酒滿觴。
獻金陵牧薛大夫白馬詩 王曾
白馬披絲練一團，今朝被絆欲行難。雪中放去唯留迹，月下牽來只見鞍。向北長鳴天外遠，臨風斜墜耳邊寒。自知毛骨還應異，更請王良子細看。
皇帝閣立春帖子 王曾
北陸凝陰盡，千門淑氣新。年年金殿裏，寶字貼宜春。
送何水部蒙出牧袁州 王曾
雉省榮遷拜命新，魚符重佩出關頻。停驂卻訪枌榆社，戀闕迴瞻析木津。水薤有誰裨政術，江山終日助吟神。一麾嶺外遙相望，應合趨庭問狷人。
送李寺丞歸臨江 王曾
辭榮知退出塵埃，澤國皆推隱逸才。清世不爲王事累，白雲重向帝鄉來。僧因好古留棋訣，鷗爲忘機戀釣臺。應見酒旗回馬首，遠煙沈澹百花開。
句  其一 王曾
綵燕迎春入賓飛，輕寒未放縷金衣。
句  其二 王曾
爭傳九子糉，皇祚續千春。
句  其三 王曾
夕燃辟惡仙香度，朝結延年帝縷成。
句  其四 王曾
繞臂雙條達，紅紗晝夢警。
句  其五 王曾
欲謝君恩卻無語，心前笑指赤靈符。
句  其六 王曾
明朝知是天中節，旋刻菖蒲要辟邪。
句  其七 王曾
願上菖花酒，年年聖子心。
句  其八 王曾
如何金殿裏，猶獻辟兵符。
句  其九 王曾
仙艾垂門綠，魂絲繞戶長。
句  其一○ 王曾
百靈扶繡戶，不假艾爲人。
句  其一一 王曾
釵頭艾虎辟羣邪，曉駕祥雲七寶車。
句  其一二 王曾
更聞天子孝，薦術助長生。
句  其一三 王曾
人畏軒台久，春歸雨澤多。
送向綜通判桂州 饒奭
百粵封疆桂嶺崇，□□□□□□□。十城縣弩爭趨府，五管侯圭盡偃風。
留題寶相寺 章得象
天台四面翠如屏，洞穴幽奇地最靈。百尺巖中真像在，千年澗畔古松青。路傍斷石留神迹，壁上遺文缺舊銘。我是丹丘仙郡守，暫來猶似覺魂醒。
送張無夢歸天台 章得象
瓊臺東畔倚岧嶢，縹緲煙霞切絳霄。門外杉松盡顛怪，雲中雞犬自逍遙。水流玉洞桃花出，風過星壇桂子飄。蕙帳已空三徑在，可憐猿鶴共無憀。
送梵才大師歸天台 章得象
京寺棲禪久，霞城去路長。江波收積潦，風信促歸航。坐榻新蒲穩，齋盂早稻香。遙知掩扉處，森斗萬峰傍。
送僧歸護國寺 章得象
京塵拂盡一囊輕，歸思飄然入杳冥。五兩風高飛榜急，八重山秀倚天青。供花林鳥窺禪熟，聞呪潭龍起蟄醒。他日可容攀社侶，籃輿終待叩松扃。
題明慶塔院 章得象
步步雲梯徹上層，回頭自覺欲飛騰。頻來不是塵中客，久住偏宜物外僧。下寺鐘聲沈地底，前峰塔影落階稜。憑闌未盡吟詩興，卻擬乘閑更一登。
題山宮法安院  其一 章得象
路入青青數里松，上方樓閣一重重。千尋練掛雙流瀑，六曲屏開四面峰。幽鷺獨翹藏翠竹，啼猿相對答疏鐘。留連不忍催歸騎，回首斜陽煙霧濃。
題山宮法安院  其二 章得象
山家門徑鎖寒松，更向煙蘿第幾重。幽鳥啼花歸舊谷，應龍飛雨過前峰。分持皂蓋歌千騎，入冠黄扉祿萬鍾。一見高吟重興感，清名長在木陰濃。
題靈康廟 章得象
白鶴何年入紫氛，空餘靈迹廟猶存。巖崖暗鎖雲根老，堂殿陰連海氣昏。潮上神烏鳴祭鼓，夜深鬼火照祠門。遼天歸嘆桑田事，應與麻姑子細論。
題延慶院 章得象
碧澗連龍穴，層巒倚括蒼。無時似風雨，繞院盡松篁。路僻人難到，僧閑日自長。勝游應不負，三度屆雲房。
題東掖山承山院 章得象
聞說新庵叫白蓮，五峰環繞布金田。虎溪社共何人繼，佛龕燈從幾代傳。嵐色排空長似畫，松枝偃蓋不知年。勞生已作歸休計，願解塵纓結凈緣。
桐柏崇道觀 章得象
萬仞攀蘿上翠岑，豁然平地九峰心。參差珠樹和雲出，咫尺丹霄有路尋。洞口碧畦長種玉，壇邊古篆欲生金。桑田未變桃先熟，唯見蓬萊水淺深。
國清寺 章得象
松韻蕭騷十里清，入門毛骨冷如冰。題詩已有丹青筆，悟法應多黑白僧。風雨祇疑雙澗瀑，星辰長認上方燈。來游不是忘機客，誰到雲峰第一層。
玉光亭 章得象
千層懷玉對軒窗，池上新亭號玉光。祇此便堪爲吏隱，神仙官職水雲鄉。
植萱亭 章得象
凌江清淺繞城流，庾嶺南邊第一州。惟有梅花傳遠信，祇憑萱草緩離憂。
媚漣亭 章得象
祇見萬山連瘴海，不知何處是長安。百蠻梯盡來重譯，千古輪摧恨七盤。
放鉢石 章得象
石上曾經轉鉢盂，石邊南北路崎嶇。行人見石空嗟嘆，還識西來意也無。
峽山飛來寺 章得象
澄江詰曲峽中天，遠使歸時駐畫船。久別忽輕星一紀，暫來纔見月三弦。勞生草草真徒爾，陳迹依依亦愴然。回首越城何處是，山南渺莽祇雲煙。
句  其一 章得象
萬頃波心露一拳，不知星落是何年。
句  其二 章得象
天面長虹一鑑痕，直通朝北兩山春。
句  其三 章得象
唯有梅花報春早，雪中傳信過江干。
句  其四 章得象
青草瘴深盧橘熟，黄梅雨歇荔枝紅。
句  其五 章得象
一麾遠在百蠻中。
句  其六 章得象
千尋練掛雙流瀑。
咏蓮 杜衍
鑿破蒼苔漲作池，芰荷分得綠參差。曉開一朵煙波上，似畫真妃出浴時。
雨中荷花 杜衍
翠蓋佳人臨水立，檀粉不勻香汗濕。一陣風來碧浪翻，珍珠零落難收拾。
睢陽五老圖 杜衍
五人四百有餘歲，俱稱分曹與掛冠。天地至仁難補報，林泉幽致許盤桓。花朝月夕隨時樂，雪鬢霜髯滿座寒。若也睢陽爲故事，何妨列向畫圖看。
鄉有好事者出君謨行草八分書數幅中有梅聖俞詩一首用成拙句以識二分 杜衍
莆田筆健與文豪，尤愛南山縣詠高。欲使英辭長潤石，毎逢佳句即揮毫。清如韶濩諧音律，逸似鸞皇振羽毛。羲獻有靈應悵望，當時不見此風騷。
寶林寺 杜衍
中懷無絆外緣閒，深掩禪扉客到難。勝景可曾飛錫去，好山多祇捲簾看。晝升講座天花落，夜步吟軒海月殘。今日逢師堪論道，歸心愁思一時寛。
新居感詠 杜衍
無似老且病，惟恐歸田遲。一旦得引年，九天還聽卑。尚霑二品禄，俾盡百年期。恩深淪骨髓，感極横涕洟。始營菟裘地，來向濉水湄。城隅最窮僻，匠者寧求奇。卜築悉由己，軒牖亦隨宜。外以蔽風雨，內以安妻兒。燕雀莫羣噪，鷦鷯才一枝。因念古聖賢，名爲千古垂。何嘗廣居室，儉爲後人師。亞聖樂簞食，寢丘無立錐。文終防勢奪，去病恥家爲。文園四壁立，鄭公小殿移。伊余具員者，適會承平時。無術毗萬務，無才撫四夷。爲郡亦齪齪，勞心徒孜孜。保身已天幸，拊己宜自知。開卷顔間厚，復懼來者嗤。朂哉知止足，清白猶可追。
幽居即事 杜衍
寂寂復寂寂，告老閒居日。徑草高於人，林鳥熟如客。黄卷不釋手，清風常滿室。內顧平生心，無過此時適。
遠蒙運使度支以資政范公所寄黄素小字韓文公伯夷頌許昌文公淮西富公題詩於後才翁復綴雅什兼寄長安晏公公亦有作衍久兹休退人事僅廢不意雅故未遺悉以副本爲貺俾愚繼之對此怔忪既感且愧率成拙句奉呈敢言亦驥之乘聊爲續貂之比耳 杜衍
希文健筆鈔韓文，文爲首陽山下人。寧止一言旌義士，欲教萬古勸忠臣。頌聲益與英聲遠，事跡還隨墨跡新。當世宗工復題咏，尤宜率土盡書紳。
林下書懷 杜衍
從政區區到白頭，一生寧肯顧恩仇。雙鳬乘雁常深愧，野馬黄牛亦過憂。豈是林泉堪佚老，只緣蒲柳不禁秋。始終幸會承平日，樂聖唯能擊壤謳。
和孫珪秘丞 杜衍
老來楷法不如初，試向閒齋習草書。落筆何曾見飛動，彫章早已過吹嘘。伯英比聖功難到，懷素稱狂力有餘。若謂伊余堪繼踵，只應緣木可求魚。
聯句 杜衍
古木含清吹，池上增晚涼。余懷本達曠，聯此傲羲皇。孤鷗可與狎，幽岸足以觴。幸有彭澤酒，便同永嘉堂。潘生起爲壽，王子齊陳章。林端見新月，草際聞寒螿。照水螢影亂，拂筵蓼花香。徘徊戀嘉境，坐使歸興忘。
聖俞詩名聞固久矣加有好事者時傳新什至此每一諷誦益使人忻慕故書五十六字以記 杜衍
李杜詩垂不朽名，君能刻意繼芳馨。清才綽綽臻神妙，逸韻飄飄入杳冥。動與四方明得失，時教萬物被丹青。斯文期主宜推轂，無使沉吟向外庭。
荷花 杜衍
芙蓉照水弄嬌斜，白白紅紅各一家。近日新花出新巧，一枝能著兩般花。
蓮 杜衍
誰種幽花傍淺清，含紅怨綠影亭亭。雲歸巫女粧猶潤，浴出楊妃困未醒。好把芳楊臨晚岸，莫教飛片逐浮萍。相看最憶吳船路，萬里芙蓉水滿涇。
贈應天寺昭凈法華 杜衍
出俗皆言爲息機，性靈凈僻似師稀。前山月落夜吟罷，深院菊荒秋講歸。谿霧鎖窗燈焰短，雪風敲竹磬聲微。會期雙闕重相見，應換當年舊衲衣。
送王周歸江陵 杜衍
早修天爵邀人爵，才近耆年便引年。出處對揚多稱職，始終操履衆推賢。鑑湖賀老非陳迹，荆渚朱公合比肩。此去優游益吟詠，枝江集外別成編。
聚星堂詠雪贈歐公 杜衍
嘗聞作者善評議，詠雪言白匪精思。及窺古人今人詩，未能一一去其類。不將柳絮比輕揚，即把梅花作形似。或誇瓊樹鬬玲瓏，或取瑤臺造嘉致。散鹽舞鶴實有徒，吮墨含毫不能既。深悼無人可踐言，一旦見君何卓異。萬狀驅從物外來，終篇不涉題中意。宜乎衆目詩之豪，便合登壇推作帥。回頭且報郢中人，從此陽春不爲貴。
簾 杜衍
編竹狀玲瓏，庭闈盡處中。不由經緯力，安有卷舒功。春晝曾妨燕，寒宵豈隔風。都堂重獻賦，明處憶牢籠。
贈孫沔 杜衍
四明山水饒靈粹，唐有希韓敻出倫。又見賢侯光乃祖，暫還仁里庇斯民。
錢光祿兩張卿退居 杜衍
七十引年遵禮經，君家何事最爲榮。清朝叔姪同辭祿，歸去田園盡列卿。遠近溪山資勝賞，往還舟楫稱閑行。誰知東路賢哉嘆，二阮方能繼此聲。
過仇池 杜衍
仇池行館最清虛，按部由茲得柅車。對竹祇宜思穴鳳，臨流不可見淵魚。
題懷素自序卷後 杜衍
狂僧草聖繼張顛，卷後兼題大曆年。堪與儒門爲至寶，武功家世久相傳。
長平 杜衍
馮亭獻地豹言非，秦間廉頗又不疑。四十萬兵降死後，渾輸括母一先知。
霍嶽 杜衍
萬古神山入盛談，而今真得對晴嵐。禪門邂逅能留客，茶泛磁甌酒欲酣。
句  其一 杜衍
獨無風雅可流傳。
句  其二 杜衍
如何九老人猶少，應許東歸伴醉吟。
句  其三 杜衍
辨色爭朝咫尺顔。
句 李绹
收得桑榆歸物外，種成桃李滿人間。
臨水 黄亢
人生朝復暮，水波流不駐。去年昨日水，今日到何處。惆悵雨殘花，嫣紅隨水去。花落水東流，識盡人生事。
法身頌 端禪師
燈心刺著石人脚，火急去請周醫博。路逢龐公相借問，六月日頭乾曬卻。
偈 釋齊岳
旋收黄葉燒青煙，竹榻和衣斗夜眠。粥後放參三下鼓，孰能更話祖師禪。
獻南豐宰 彭齊
昨夜黄斑入縣來，分明蹤跡印蒼苔。幾多道德驅難去，些子豬羊引便來。令尹聲聲言有過，錄公口口道無災。思量也解開東閣，留取頭蹄設秀才。
寒食憶江南 彭齊
四度逢寒食，江南身未還。二親青草冢，三月子規山。榆柳藏新火，松楸病故關。東風兩行淚，原上夕陽間。
酒旗 彭齊
太平天子束戈矛，惟許青旗在酒樓。我有百瓢元帥量，使君酣戰客中愁。
句 陳詁
籠雞對窗語，鬬雀繞門飛。
寒窗聽雪 陳宗道
水浸樓臺月，山圍花柳春。宸居一望近，風景四時新。畫舫斷橋聚，清簫夾岸聞。遊人歸去晚，車馬鬧紅塵。
慧日寺 陳清
秋入西山爽氣生，煩襟滌盡漸神清。塵埃不到窗扉靜，坐聽幽林一鳥鳴。
浯溪 周世南
壁立石青蒼，鄰溪復枕江。刊銘傳不朽，文筆老無雙。怪樹森圓幄，□□寄□幢。奇蹤□異景，□□□□□。
詩一首 趙德□
鑱崖刻石成大像，誰道老僧多伎倆。雖云百尺最高高，應有遊人到頭上。
江南寒食 穆脩
江南水國春光饒，清明上巳多招邀。花陰連絡青草岸，柳色掩映紅欄橋。歌調謳啞雜吳俗，髻鬟疏削傳南朝。誰憐北客歸未去，楚魄湘魂惟暗消。
送毛得一秀才歸淮上  其一 穆脩
江天梅雨晝蕭蕭，送别愁吟白紵謠。處士才高融未薦，騷人魂斷玉方招。自傷櫪驥心千里，空羨冥鵬志九霄。酒罷征鞍迢遞去，不堪回首木蘭橈。
送毛得一秀才歸淮上  其二 穆脩
君歸迢遞淮西路，我客蕭條秋浦城。惻惻相看復惻惻，行行送别重行行。途中猿鳥哀聲斷，馬上雲山遠碧橫。富貴窮通俱未決，直傾樽酒沃離情。
食魚 穆脩
南有嘉魚異，常趨四月期。江天專伺至，烟網密爭垂。乍戲汀蘋末，初循水荇湄。競搖輕舴艋，寛罩碧漣漪。占浦搜深藻，空波出素髭。數頭餘赤質，二色類銀姿。貨鬻斯爲切，鮮腴敢暇知。青錢邀價值，華屋市新奇。珠沫緣條煦，霜鱗逐刃墮。扣顱瓊聚骨，剖腋錦分肌。味佐芳菘愜，香參苦筍宜。羮甌融膩玉，膾筯罥寒絲。湘鱓非吾偶，河魴孰與夷。薦新奚尚鮪，稔毒即殊{魚幾}。鱸訝休官易，鯖嫌醒酒遲。自當頻佐膳，所惜易過時。
魯從事清暉閣 穆脩
庾郎真好事，溪閣斬新開。水石精神出，江山氣色來。疏烟分鷺立，遠靄見帆迴。公退資清興，閒吟倚檻裁。
送葛源之太和主簿 穆脩
勿嘆從卑位，聊欣適去情。秋風九月急，飛鳥一帆輕。鱠斫江鱗活，杯嘗楚釀清。歡華莫回首，寵辱正堪驚。
送靈師歸吳 穆脩
靈師殊可尚，頗不類浮屠。託迹雖依佛，留心獨喜儒。風塵倦京洛，水石隱句吳。破寺杉松老，南歸舊隱孤。
江南春 穆脩
杜若谿邊待釣船，怨紅傷翠助鸝鵑。戰回春事青蒲劍，買破韶光綠荇錢。千嶂遠圍芳草國，一江晴浸斷霞天。未知多感多愁客，何處偷尋甕底眠。
寒食 穆脩
江邊又寒食，傖客奈離襟。恨滿王孫草，愁多望帝禽。鷄毬輕薄事，歌酒宴遊心。盡付吳兒輩，惟知屏跡深。
江上送陳翹還無爲 穆脩
江上寂寥春雨晴，江邊冉冉春潮平。相逢未盡斗酒醉，相送又速孤舟行。篁竹窮鎖秋浦郡，烟波渺隔無爲城。音塵兩地不千里，勿使負君金玉聲。
殘春病酲 穆脩
風簷窣窣燕哰哰，卧對殘芳起鬱陶。乍困遊車春尚在，未扶醒枕日初高。煩腸屢沃痟難解，病髪慵簪癢更搔。欲爲風光輕賦别，正無憀賴染江毫。
書事覺菴 穆脩
惠澤涵濡四海同，微生曾莫預昆蟲。不參品物陶鎔外，獨作窮人蓋載中。深穽已顛猶磷石，危苕將籜更推風。一家寄命嗟無地，何負明神與上穹。
和毛秀才江墅幽居好十首  其一 穆脩
江墅幽居好，當門看水田。鳧鷗閒夕照，秔稻秀原烟。野屐無完齒，山衣有敗肩。遙聞雙闕下，簫鼓樂豐年。
和毛秀才江墅幽居好十首  其二 穆脩
江墅幽居好，南塘枕野亭。菰蒲顫風綠，菱荇蓋波青。繫葦一漁艇，翹烟雙雪翎。相攜二三叟，扶醉不曾醒。
和毛秀才江墅幽居好十首  其三 穆脩
江墅幽居好，谿山數里長。徑通茶塢綠，門枕橘園香。藉石還勝榻，聽松不讓簧。閒遊驚里巷，自作隱淪裝。
和毛秀才江墅幽居好十首  其四 穆脩
江墅幽居好，老農時款扉。濁醪時共醉，野話坦無機。山雨欲到檻，竹風先滿衣。谿南秋更樂，稻熟又魚肥。
和毛秀才江墅幽居好十首  其五 穆脩
江墅幽居好，賓來定不愁。酒醲新出榨，魚活旋離鈎。移席追松影，調琴和澗流。陶然方外樂，名教縶何由。
和毛秀才江墅幽居好十首  其六 穆脩
江墅幽居好，柴關带竹籬。田頭餉耕後，樹裏灌園時。鄰靜鳴秋織，樵閒對野棋。扺巇非我事，大笑引蘇錐。
和毛秀才江墅幽居好十首  其七 穆脩
江墅幽居好，名山對九華。疏篁十餘畝，古屋兩三家。碓下雞争黍，籬根虺逐蛙。水邊閒送目，獨鳥在秋槎。
和毛秀才江墅幽居好十首  其八 穆脩
江墅幽居好，何妨鄙事添。神隨山父賽，筮學野人占。露草牛羊喜，秋霖黍豆嫌。短牆衰柳下，寒水半渠淹。
和毛秀才江墅幽居好十首  其九 穆脩
江墅幽居好，身如醉伯倫。浮名抛可得，荒宴罷何因。酩酊乘籃輿，逍遙岸角巾。人間莫回首，容僞不容真。
和毛秀才江墅幽居好十首  其一○ 穆脩
江墅幽居好，人閒晚最孤。魚臨谿樹釣，鳥隔水烟呼。野竹掛薜荔，山花睡鷓鴣。畫工能狀出，羞殺輞川圖。
燭 穆脩
一箔珠簾掩映垂，房櫳清染麝香枝。佳人盼影横哀柱，狎客分光綴艷詩。禁鎖翠明初唱漏，宫窗紅短尚圍棋。長宵且秉歡遊去，無限風情見古辭。
過西京 穆脩
西京千古帝王宫，無限名園水竹中。來恨不逢桃李日，滿城紅樹正秋風。
賦催粧 穆脩
嚴粧應在繡閨中，似鬭春芳拆曉風。試問夭桃臨碧沼，何如艷質對青銅。
送孫立東遊 穆脩
詩筆知名曾苦刻，文章多難久飄流。睢陽縱酒黄金盡，提劍東方暫一遊。
村郭寒食雨中作 穆脩
寂寥村郭見寒食，風光更着微雨遮。鞦韆閑垂愁稚子，楊柳半濕眠春鴉。白社皆驚放狂客，青錢盡送沽酒家。眼前不得醉消遣，爭奈惱人紅杏花。
清明連上巳 穆脩
改火清明度，湔衫上巳連。芳辰來屬續，遊事困聯翩。酒帳經旬直，花司併日權。俠兒狂不足，猶恨促春妍。
合歡芍藥 穆脩
薰風對拆香心破，浩露雙滋粉面新。油碧車中同載女，菱花鑑裏並粧人。皇英帝子鍾遺艷，琬琰宫姬託後身。誰道獨呈芳瑞晚，也勝常調牡丹春。
故侯園 穆脩
池館早來瓦礫存，路傍看取故侯園。身前便作荒凉計，祗樹芳菲不樹恩。
送定師南遊 穆脩
營營學佛徒，皆喜訾吾道。憐師獨異羣，儒藝知探討。誦詩三四章，往往見詞藻。玉璞在琢磨，不難成至寶。知予本好古，身服仁義老。勤請送行詩，安足慰枯槁。别時汝潁路，凉葉經秋早。南遊何當還，江潭無限好。
送人至邊寨 穆脩
豈憚河湟遠，男兒效主恩。窮邊人不到，孤戍自分屯。馬放胡沙暖，烽傳塞日昏。軍前初謁帥，戎服走轅門。
巨盜 穆脩
嗣皇登位始凝旒，巨盜尋并相印收。漢室有靈誅賊冀，舜廷無患放凶兜。猨狙豈稱周公任，豺虎猶寛巷伯投。願斬都衡謝天下，不然何用正王猷。
汝陰偶書呈一二知己 穆脩
汝陰窮掾計何疏，四十無成坐諷書。不務功名師捭闔，獨將仁義守蘧廬。敢同賈傅希前席，况異鄒生託後車。除泥諸公時一醉，等閒猶且忘歸歟。
除夜 穆脩
燈前清淚落衣間，守歲分爲客是閒。老母今春年七十，壽觴争忍對慈顔。
城南五題 郊步 穆脩
野水岸邊逢草歇，平林烟畔逐花行。雨晴南陌塵埃洗，倍覺風光奪眼明。
城南五題 獨游 穆脩
水曲臨幽獨杖藜，郫筒香入亂花攜。輕肥不得尋春意，動要笙歌逐馬蹄。
城南五題 貴侯園 穆脩
名園雖是屬侯家，任客閒遊到日斜。富貴位高無暇出，生人空看折來花。
城南五題 朱亥墓 穆脩
閒登朱亥遊俠墓，却望梁王歌吹臺。臺上墓邊芳草綠，遊人心事立徘徊。
城南五題 玉津園 穆脩
君王未到玉津遊，萬樹紅芳相倚愁。金鎖不開春寂寂，落花飛出粉牆頭。
燈 穆脩
杳杳有時當永恨，依依何處照閒眠。靜臨客枕愁寒雨，遠逐魚篷秋暝烟。纖影乍欹還復立，冷花時結不成圓。銷魂猶憶江樓夜，曾對離觴賦短篇。
登莒子臺 穆脩
莒國丘壟在，莒臺荆棘深。憑高一極目，懷古重傷心。平楚蒼烟暝，遇風白日沈。誰論客懷抱，灌木自悲吟。
希言官舍種花 穆脩
纔初看君栽小園，已報新花着桃李。感時睠物情何多，發咏長篇託興比。爲言桃李富花實，君子盛德尤所似。蒨蒨相倚臨芳辰，輔導春功如宰揆。旁有百卉爭妍舒，特煩花匠施劂剞。誇紅鬭紫亦可憐，各事繁華一時爾。繁盛寧將此花同，令人慕翫狂不已。羲和奔御催春歸，祗得銜杯且歡喜。君看灼灼枝上英，半雜泥塵成落蕊。盛衰不獨草木然，人事悠悠盡如此。
登女郎臺  其一 穆脩
臺前流水眼波明，臺上閒雲鬢葉輕。莫把姑蘇遠相比，不曾亡國只傾城。
登女郎臺  其二 穆脩
女郎名字本風流，好與州人作勝遊。倘使此臺呼醜女，汝陰城裏一荒丘。
友人燒筍之約未赴 穆脩
久約燒林筍，何時會勝園。未嘗清氣味，每厭俗盤飱。漸痛烟犀老，方憐露錦繁。如何玉川子，苦惜籜龍冤。
别穀熟尉李七同年 穆脩
騎驢登縣門，屑屑復何言。留館竺乾舍，屢攜梅福尊。凶荒岐路梗，冰雪歲時昏。明日别君去，依然蓬跡奔。
樊博士化州監鹽 穆脩
監鹺已非職，况復極南之。莫識州名化，徒聞水涉灕。樹驚人面果，俗駭鳥言夷。去去唯強飯，歲還歲可期。
丙寅春雨 穆脩
天地開春暉，羣陰争閉之。行行二月路，寒威切人肌。淫雨恣凌虐，淹旬下無時。頑雲掃復合，直向平地垂。蒸人共愁嘆，萬物皆瘡痍。衆木有芳華，摧沮不得施。青苞斂絳萼，同向枝上萎。民麥悲已病，泥中聊參差。嘉穀失播種，雖晴諒胡爲。蠢彼田中氓，豈惟念身饑。州縣責常賦，嗷嗷訴之誰。幸不爲盜起，多應盡流離。吁嗟致此異，其咎安所尸。悒悒窮巷士，屏身伏茅茨。讀書抗前古，得失心頗窺。天理不難究，可以人事知。且欲上其說，懼非己所宜。有職彼尚默，未當僭汝卑。勉汝無妄言，言出禍汝隨。誰識此懷抱，獨自空嗟嘻。
贈適公上人 穆脩
喜得師消耗，從僧問不休。苦吟成白髪，多病寄滄洲。道氣閒尤勝，書鋒晚更遒。相思二千里，阻别十三秋。六合勞生耳，休追萬事不。雲蘿荒舊隱，知友落新丘。想嘆歐生逝，應聞李氏憂。尋思祗如此，必竟欲何求。未即無言問，方期勿藥瘳。終爲嵩少約，築室共夷猶。
一百五日同周越陳永錫遊吉祥僧舍 穆脩
痛飲方期數百杯，尋芳何事又空回。花愁酒困春無著，却訝野僧蕭寺來。
題李士言秀才别貯帕 穆脩
蘭薫麝浥輕綃帕，略許攜持又索還。題破白雲深有意，要傳消息到巫山。
南陌 穆脩
南陌一雨後，東風三月天。殘花亂芳草，輕絮散春烟。景色真愁絕，歡悰重棄捐。倀倀有餘恨，醽醁詎能蠲。
雨中牡丹 穆脩
萬金期勝賞，三月破穠芳。妬忌巫娥雨，摧殘洛苑香。怨啼甄后玉，寒出貴妃湯。掩斂無聊極，誰來替斷腸。
思邊 穆脩
去年何時君别妾，南園綠草飛蝴蝶。今歲何時妾憶君，西山白雪暗秦雲。玉關此去三千里，欲寄音書那可聞。
聞報自崖徙雷成一章 穆脩
從來崖貶斷還期，聞徙警雷衆共疑。却訝有虞刑政錯，四兇何事不量移。
秋浦會遇 穆脩
齪齪幽遐地，栖栖會遇人。窮愁艱理勝，羈旅易情親。豈意當漂謫，兹諧卜並鄰。温温窺表粹，晏晏奉嬉嚬。直道談端闢，橫流語下堙。綺文何斐疊，瑰行亦璘玢。敦分初投漆，交言乍飲醇。操心忠義合，開口肺肝陳。共昧隨時理，俱成迷患因。禍來非造次，語及自酸辛。衆奮漂山舌，孤縻坐獄身。詆誣惟腷臆，鍛鍊正逡巡。囚任桐棺躍，冤寧斗劍伸。君牽成狠翟，我患構奸秦。巧縱銛刀筆，幽争誷鬼神。精誠懷皎日，悲憤貫高旻。素誓端清檢，期無取玷淪。斬芻嘗鼓篋，卧藁先書紳。側璧疑曾辨，鈎金法所循。得情奚示喜，伏念不忘旬。粗評三章直，何辭一馬貧。決曹誠自任，司舉仰誰論。膺破藏奸柱，綱埋翦暴輪。存心固慨慕，有位敢希遵。驥騄程初發，虹蜺氣未振。沮磨圭失色，萋菲錦争新。肯或奇虚刃，翻成害實賓。木招孤秀伐，珠掇暗投嗔。跖蹻同非聖，敦犨衆忌洵。棘心終妬蕙，蓬首不羞螓。冶媚皆貍貉，跳梁並狡㕙。不無嫌虎據，的是惡鷹瞵。合力邪攻正，連謀僞訾真。蠅聲移栝榻，蟻漏墊嶙峋。抵玉爲凡礫，摧松作弊神。椎埋眢直墮，排陷堵潜填。卑濕終投誼，愁憂遂放均。籲辜賖蓋幕，照覆隔蟾踆。流落窮山崦，夷猶積水垠。望家惟霣泣，向國祗低顰。艱毒天崩杞，邅危歲在辰。庭幃偏屺岵，伯仲邈瓛璡。愧未鴟夷死，漸如渾敦嚚。睢盱搖尾獸，宛轉曝腮鱗。已歎栖遲郡，尤居寂寞濱。土風傳細碎，心事遘凶屯。城郭周□援，人烟簇野津。賈檣通勁越，商颿徹甌閩。谿婦收菰米，村娃貨竹薪。回頭波渺渺，動足石磷磷。再見來巢乙，頻聞入市寅。滿林垂嘯狖，當面走驚麕。水寺傳將久，沙禽漸欲馴。無心從碌碌，任志守諄諄。早作慵洮盥，宵眠獨歎呻。機床閒筆格，窗牖亂書筠。舊葛那支暑，貧炊莫續晨。未嘗遊井閈，况復出城闉。悒悒危腸潰，昏昏病目瞤。梅蒸衣醭黦，瘴觸面黧皴。未免雞猜鶴，徒希鵲庇鶉。素鵝求庾悦，碧鸛事韋詵。詎識開三雅，奚誰指一囷。歡無官局事，病免府趨塵。避路深藏拙，忘機獨任純。鳶輕饑鸑鷟，駑誚瘦麒麟。瑕謫連城寶，驚疑照席珍。泥蟠蚖肆若，塗曳蝘嘲頻。機弛千鈞絭，剛摧百鍊鑌。慍憂宜悄悄，讒吠更狺狺。漸豆多聞耳，全膠欲語唇。已甘鍾律啞，難鬭釜雷震。近歎非辜者，還稱被譴臻。堪持言自解，姑以命相詢。頓覺窮通外，殊驚得喪冺。豈煩懷魯汶，并說忘岐豳。兹共追隨日，時逢物景春。雜花明浦嶼，細草染郊畛。繡羽來穿柳，粧鬟去采蘋。畫船江汎汎，銅鼓野鼘鼘。荷芰卷生渚，蕪菁秀出壣。叢暄茶正發，秧暖稻初匀。遠去尋芳徑，閒留坐翠瀕。小蠻聊倒榼，獨繭暫垂緡。烟杪聞啼魄，沙壖過祭獱。道宫披古碣，僧閣凭雕楯。滯迹慚魚鳥，歸懷謝茗蓴。誰憐秦逐客，自恥晉縲臣。學憶居州里，文曾力組紃。曾倉祛秕稗，任苑薙荆榛。壯節輕宗慤，奇才轢卞彬。賦毫摛藻繪，詩墨灑玭琳。始角詞塲勝，争馳羲轂轔。戰瘤知景陷，盟手敢他捘。勇俟邀圭爵，功期取鼎茵。鄉書先鶚禰，省薦半龍荀。藝竊登廷試，名叨擢帝宸。闕嚴趨紫貝，陛峻拜蒼銀。變化初飛壁，埏和却在鈞。三年紆選調，一命就陶甄。冗驟司囹圄，卑纔服瓀珉。上寮非遂霸，同列異超珣。介立旁無援，陰排密有夤。隄防雖少戅，坎坷亦多遜。繳已能傷雁，罘仍未放麟。踰年留異域，肆會奉嚴禋。仰問蒼蒼理，難窮蕩蕩仁。良圖君未聘，薄命我方湮。蓬藋何當返，蘭荃自可紉。肴蘇調旨膳，舂稅給租緡。寄傲邱名麥，遺榮野號莘。退藏師李謐，貴顯讓顔竣。躡蹟三高士，追狂六逸民。耕臯營酒秫，樵谷訪琴槆。畚土封花墢，誅茅出果榛。園中持銚鍤，林下設罝罠。至理鵬齊鷃，浮生菌等椿。未甘捐糞土，所幸曳絲綸。南面同堯禹，岩廊即甫申。固應容一叟，鼓腹得還淳。
夜讌 錢惟濟
清讌夜何其，南亭露欲晞。蹁躚霞袖舞，瀲灧羽觴飛。鏤楶搖花落，金璫照月輝。瑤光未西落，休賦醉言歸。
苦熱 錢惟濟
蘋末風休飛閣深，亭亭日御漸流金。火雲接影橫銀漢，水鳥無聲下翠陰。渴想孤山同飲露，煩思楚殿獨披襟。柘漿粔籹都無味，衛玠清羸欲不任。
護國寺 錢惟濟
穹窿臺嶽壓重溟，中起青鴛接福庭。新好天花對雨墜，清涼甘露隔宵零。金繩界道連飛布，碧樹周阿繞翠屏。異日功成解纓去，佇期同擷五芝馨。
送從進長老歸天台 錢惟濟
樞府多年識相毫，又飛鐶錫出神臯。霞標起處瞻鴛剎，風信平時過鷺濤。月露空濛迷檜檝，天香芬郁濕蘭袍。道猷法窟從茲始，應嘆吾生空二毛。
燈夕寄獻內翰虢略公 錢惟濟
嶢闕翬飛河漢傍，勾陳遙認赭袍光。九枝火樹連金狄，萬里霜輪上碧璫。匝地行車珠網細，照光晨燎紫沈香。祇開鼇嶺神仙客，再拜雲邊捧壽觴。
句  其一 錢惟濟
鳳簫通碧落，星石辨靈源。
句  其二 錢惟濟
庭下焚香連宿霧，林間鳴佩起棲鸞。
句  其三 錢惟濟
曉陌壺漿滿，春風騎吹長。
天花寺 呂夷簡
賀家湖上天花寺，一一軒窗向水開。不用閉門防俗客，愛閑能有幾人來。
憶越州  其一 呂夷簡
賀監湖邊山斗高，水軒水塢頻抽毫。吟餘清興杳無際，揭蓬聽雨登漁舠。
憶越州  其二 呂夷簡
雲門雪竇阻清賞，怳然目想心如遺。前溪後溪月上處，千山萬山花發時。
江南立春 呂夷簡
灰律何時應，江春昨夜來。細風先動柳，殘雪不藏梅。餘冷迷清管，微和發凍醅。閉門無客到，樽俎爲誰開。
詠天寧院 呂夷簡
飄然吟魄到鰲山，好句空疏水石間。眼界清虛心不息，浮生能有幾人閑。
送僧歸護國寺 呂夷簡
赤城千仞聳霞標，聞說精藍近石橋。久向天廚分凈供，忽游人落赴嘉招。逾年華館留禪榻，幾宿輕航兀夜潮。深愧山陰許都講，肯隨支遁出塵囂。
西溪看牡丹 呂夷簡
異香穠艷厭羣葩，何事栽培近海涯。開向東風應有恨，凭誰移入五侯家。
無題 呂夷簡
老讀文書興易闌，須知養病不如閑。竹床瓦枕虛堂上，臥見江南雨後山。
重遊雁山 呂夷簡
往年遊海嶠，上徹最高層。雲外疑無路，山中忽見僧。虎蹲臨澗石，猿掛半巖藤。何日拋龜紐，孤峰上再登。
過靈巖寺 呂夷簡
凈名菴下靈巖路，峻壁層崖倚半空。我愛老僧年八十，一生長住翠微中。
鄭州浮波亭 呂夷簡
清波環繞地無塵，榜署嘉名得意新。若問經綸康濟術，亭中兼有釣璜人。
句  其一 呂夷簡
自恨捲簾人已老。
句  其二 呂夷簡
梅無驛使飄零盡，草怨王孫取次生。
句  其三 呂夷簡
人歸北闕知何日，菊映東籬似去年。
句  其四 呂夷簡
人爲子推初禁火，花愁青女再飛霜。
句  其五 呂夷簡
江涵帝子翬飛閣，山際真君鶴馭天。
贈仁曉禪師竹簟 曹修睦
翠筠織簟寄禪齋，半夜秋從枕底來。若也此時人問道，涼天捲卻暑天開。
峴山 韋不伐
羊公民愛深，原叔復善政。緝祠流聲詩，才德交輝映。
句  其一 徐陟
君因山嶽重，汝命鴻毛輕。
句  其二 徐陟
止渴當擇水，暫憩須芳陰。
湖州作 蘇爲
野艇閑撐處，湖天景亦微。春波無限綠，白鳥自由飛。柳色濃垂岸，山光冷照衣。時攜一壺酒，戀到晚涼歸。
宣城花 蘇爲
宣城花疊嶂，樓前簇綺霞。若非翠露陶潛柳，即是紅藏小謝家。
邵武作 蘇爲
愛重八九月，登高上下樓。林紅雲白處，寒瀨泊漁舟。
送張無夢歸天台 蘇爲
彤庭留不住，歸憶舊山頻。世路都無念，心源養得真。瓊臺棲樹石，碧落應星辰。幾話蟠桃熟，罇前醉過春。
東池詩 蘇爲
謝塘疏鑿時，滄洲聊可擬。高有智者情，淡如君子旨。秋光夜初永，漁唱幽宜起。白鷺閑不驚，圓荷翠相倚。宛然江上色，孰爲囂塵裏。待月泛潺湲，觀魚戲清泚。樓陰仰窗岫，閣影明霞綺。預想及瓜時，戀戀誠無已。
昭亭山 蘇爲
昭亭載嚴祠，休祐穰穰布。森羅絕澗松，盤屈中阿路。凝眸盼平野，彷彿披寒霧。水遠露微陽，山明照紅樹。數尺漁艇歸，幾點秋鴻度。唯思圜室靜，更禱餘糧富。天末望白雲，帝鄉深所慕。
宛溪 蘇爲
源分春穀邊，來此自溪徼。雪凍汎其流，潄玉鳴于沼。晴光盪霞影，白浪浮天杪。水木助清翠，景物隨昏曉。汀沙翠荇長，酒市青旗小。憑檻立津亭，歸心逐飛鳥。
化成圩 蘇爲
下田憐沮澤，環堤圪成雉。堯湯水旱時，蓄洩得專利。泥資數斗沃，場謝千金貴。何物代天工，嘉此老農智。
泛宛溪至敬亭 蘇爲
南國初寒候，扁舟遠客心。歸人出斷岸，晚翼會疏林。漁市臨官道，叢祠蔽木陰。長年多感慨，況此對分襟。
句 蘇爲
夜浪珠還浦，春泥象印蹤。
南山十詠 鳴絃峰 劉仲堪
奇峰枕高岸，迴合藏雲煙。直上數百仞，倒影浮清漣。民傳舜南狩，向此鳴朱絃。至今萬籟寂，雅韻猶泠然。
南山十詠 薰風亭 劉仲堪
茲亭最高時，勢與羣峰仵。層軒一以臨，萬物皆下顧。賡歌音久絕，締構意何古。猿鳥豈有知，騰翔如率舞。
南山十詠 涵暉谷 劉仲堪
嵌空在山半，天設茲閑敞。清虛生晝白，高迴傳遙響。窮應到真境，憩暫祛煩想。巖石如可耕，此地堪長往。
南山十詠 凌煙嶂 劉仲堪
嶔崟纔數仞，邐迤極幽致。藤蘿與苔蘚，蔓延相□□。青天鍊可補，滄海鞭難至。運物者何爲，並此儕魑魅。
南山十詠 宣聖廟 劉仲堪
翼翼素王宮，誇倚高峰右。煙雲覆幽邃，樹石叢奇秀。丹青古冕服，赭堊新締構。率土被儒風，九夷信何陋。
南山十詠 沂風亭 劉仲堪
四楹倚巖壁，一徑臨臨煙塢。詵詵講習罷，濟濟生徒□。振衣嘉樹陰，浴德青江滸。舞詠自忘歸，何須在鄒魯。
南山十詠 來學亭 劉仲堪
□雲忽上征，簷廡如翬翅。橫經就一隅，負笈來千里。止同矍相圃，□類公□市。靜聽絃誦聲，杳在層巒裏。
南山十詠 集儒閣 劉仲堪
飛閣敞東軒，俯瞰長江瀉。晨霞晃梁際，晴虹隱波下。諸生肄業餘，羣吏時享罷。清風四座來，茲焉縱嘉話。
南山十詠 讀易堂 劉仲堪
八卦既成列，幽贊天地功。邈哉九聖意，究此□堂中。□機□嚴□，華□□澗松。□□理儻析，欲遊學□蹤。
南山十詠 □書院 劉仲堪
鑿石導行徑，刊木羅居室。微雲□總戶，青嵐照緗帙。潔士□□堵，志人輕尺璧。況近□山水，勉旃此游息。
行色 司馬池
冷於陂水淡於秋，遠陌初窮見渡頭。猶賴丹青無處畫，畫成應遣一生愁。
郡舍偶書 楊偕
偃息鈴齋度歲華，著書人聖笑聱牙。斯文自信驚天地，吾道誰知繫國家。獨愛杉篁寒不變，更憐江海闊無涯。因思朝市爭名地，何似優游刺史衙。
送寶相長老 釋重顯
奥域靈區存物外，獨標台嶺爲絕槩。掩勝潛奇列作屏，堆青寫碧深如黛。彤霞暖影生巖壁，香桂茂陰籠蘚石。赤松子也浪虚閑，白道猷兮太輕擲。曹溪有叟歸其中，風從虎兮雲從龍。乘興正值二三月，坐斷還依千萬峰。花飛飛，日遲遲，清飈𩖼𩖼吹無時。玲瓏八面自回合，峭峻一方誰敢窺。窺來須得乾坤眼，照古騰今謂非間。若能此去副全提，開發人天有何限。
送法海長老 釋重顯
常愛裴相國，式芳塵，斷際高風慕要倫。擬欲事師爲弟子，不知將法付何人。常愛李相國，垂列星，藥嶠深源宅性靈。我來問道無餘說，雲在清霄水在瓶。緬想當時二台輔，出鎮藩維訪諸祖。寥寥浮幻輕百年，落落宏規照千古。今聞仙都賢太守，入政褰帷聲浩浩。英佐一一分化條，文經武緯亦難討。遠遠牋函飛乳峰，選開士兮恢吾宗。覿夜光非震滄海，聆正音豈玩焦桐。徒誇麟龍，自西自東。應排罔象得象，必須覺雄讓雄。今既塞請，還也奇别。茫茫普熱，紛紛下雪。倒流四河，載發枯枿。卷舒立方外乾坤，蹤横挂域中日月。黄頭碧眼知未知，去去憑誰繼清絕。
送文政禪者 釋重顯
古有焦桐音，聽寡不在彈。古有陽春曲，和寡不在言。言兮牙齒寒，未極離微根。彈兮歲月闌，未盡昇沉源。少休幾坐花木落，庾嶺獨行天地寛。因笑仲尼温伯雪，傾蓋同途不同轍。麟兮鳳兮安可論，許兮巢兮復何說。秋光澄澄蟾印水，秋風蕭蕭葉初墜。送君高蹈誰不知，如曰不知則爲貴。
送昭敏首座 釋重顯
君不見，鷲峰勝集，百萬茫茫等閑過，壞衲之外皆清墮。君又不見，熊嶺孤運，歲月索索艱難生，深雪之中有一箇。宛轉流落千餘年，危分嶮布空平闐。弁龍蛇兮眼何正，擒虎兕兮機不全。石窗四顧滄溟窄，寥寥不許白雲白。掣斷金鎖天麒麟，高舉鐵鞭擊三百。猶輕舍，争知也，别有七星光鬭射。風前把欲贈行人，將報不平遶天下。
送知白禪者 釋重顯
松不直，棘不曲，誰笑卞和三獻玉。經天緯地太無端，邁古超今亦輕觸。靡羈束，何必云，素範還還，真規復復。栴檀葉落香風清，千里萬里長相逐。
送勝因長老 釋重顯
黄梅散席三百載，續焰聯芳事空在。宗兮派分生異端，花兮葉兮太煩碎。韶陽間出多慷慨，權要雄雄曾絕待。曲木據位知幾何，利刀翦却令人愛。近還有箇披老衲，楚甸横身風颯颯。鐡作一尋非等閑，壁立千仞須摧蹋。報君知，江南江北徒纍纍。鼇轉海運兮纖鱗片甲，雷奔電驅兮寸毫尺氂。斯言勿謂存規矩，平不留兮險非取。周行獨立如便休，誰振宏綱照千古。
送重郜禪者 釋重顯
春雨如膏，春雲如鶴。忽此忽彼，乍休乍作。枯荄離離，維風太遲。幽石片片，遼空亦危。一花五葉兮不相似，獨孤明兮還自知。還自知，歷魏游梁徒爾爲。
送僧歸靈隱 釋重顯
白雲無羈，泠淡清奇。雪格未可，鶴態還卑。垂天沃日兮似結不結，爲雨從龍兮後期必期。噫，悠悠忽爾春風吹，南北東西唯我知，誰知菡萏峰前布影時。
送僧之石梁 釋重顯
萬卉流芳，不知春力。巖畔澗下，蹙紅皺碧。乘興復誰同，孤蹤遠讎敵。君不見五百聖者導雄機，靈峰晦育深無極。寒山老，寒山老，隨沈跡，迢迢此去須尋覓。花落花開獨望時，記取白雲抱幽石。
送師旻禪者 釋重顯
深巖寂寂披蘭芷，碧霧紅霞映流水。空生别我期未期，絕域殊方擬輕擬。堪笑歸嶺南，奔馳何鄙彼。危急亂抛下，盡云提不起。伊予本自不將來，相送奚憑挂唇齒。旻禪客，旻禪客，師子子，應須落落存終始。君不見古人有言兮，撲碎驪龍明月珠。大丈夫到如此，行行不用頻彈指。
寄白雲長老 釋重顯
八紘雲靜明寥泬，夜永松堂對寒月。凋殘片葉墜虛庭，泠寂何人立深雪。因憶錢唐郜禪者，十載巖栖曾未下。分飛誰謂絕相同，遠念冥冥欲奚寫。忽聞赴請之仙都，聲光藹藹登清途。孰云天驥驟方外，自笑大鵬離海隅。乾坤窄，乾坤窄，湛盧潛射斗牛白。茫茫無限未歸人，到必爲時除點額。
送智遷首座 釋重顯
雲蘿杳杳藏巖曲，碧疊清飛冷相促。瘦藤輕衲休便休，短焰殘芳續何續。禪家本自冥羈絆，洲渚園林曾不憚。十影神駒立海涯，五色祥麟步天岸。君看取，君看取，匝地茫茫有誰舉。瓴甋頻磨如未回，爲吾深憶盧公語。
送善暹首座 釋重顯
名之基，實之蒂，深兮固兮宛相繼。古之名也在希聲，今之實也同浮瞖。子州善卷之流也，堯驅舜馳讓無暇。歸兮歸兮歸不歸，到頭未出冥冥者。吾徒孰謂標奇絕，動靜憑君試甄别。葉零零兮秋暮半凋，花片片兮春暖齊發。暹禪老，暹禪老，意曾高。曠排沽待，忽致譏褒。天人列請兮屢輕笑，祖佛位卑兮還擬逃。我恐逃之逃不得，大方無外皆充塞。茫茫擾擾知何極，八面香風惹衣裓。
送僧 釋重顯
吴山碧，楚江碧，吴楚悠悠興何極。一尋寒木自爲鄰，三事秋雲更誰識。乾坤不是無知已，玉石休云辨真僞。待時沽譽漫淪生，晦跡韜光亦何意。春風急，春風急，八駿奔馳追不及。南北東西把定時，爲君直上孤峰立。
頌藥山師子話送僧 釋重顯
厇訴金毛師子子，栴檀林下青莎裏。置也置也威自全，一出六出眉剔起。非擬擬，知幾幾，星流不問三千里。天外風清哮吼時，爲君吸盡西江水。
送秀大師 釋重顯
巖竇宵寒擁山帔，月高古木霜禽睡。西庵禪者來扣門，别我凌晨下層翠。欲留不可留，寫意不及意。屈眴迢迢安足云，花偈聯聯太容易。君不見劉陽叟，絕希冀，送人只道無他事。行行會有知音知，何必清風動天地。
送廣華嚴歸鷲峰 釋重顯
海山孤僻非蓬島，霧泠雲深松桂老。有客凝冬何太高，巨野宵征苦相討。巖房杳杳凌寒空，冰霜落落分譚叢。誰云百城沉古月，自笑八面生清風。俄然别我還歸去，惠理之徒望回馭。重重無盡樓閣門，到必爲時略輕據。
送遠塵禪者 釋重顯
衲卷殘雲，風高絕鄰。倚天照雪，堪抗要津。八紘極目兮春山若黛，九野縱步兮汀草如茵。三十四老未輕識，澟然方外奚相親。
送德隆山主 釋重顯
霜葉凋殘，巖風凜寒。彼之禪老，忽下崇巒。衲有雲兮曾卷未卷，琴無絃兮解彈不彈。迢迢既行，宜聼斯語。明暗路岐，生死洲渚。而今而後知不知，頺綱委地憑誰舉。
送澄禪者 釋重顯
春色依依，襲爾原草。春風浩浩，拂我窗牖。念此分飛，贈無瓊玖。片片亂飄巖上梅，條條縱舞溪邊柳。澄禪澄禪聽斯言，古也今也行路難。知之者石火星流未急，不知者龍驥步驟曾寛。看看，孰云平地起波瀾。
送惠儔禪者 釋重顯
少林風規，何太蕭灑。籠古罩今，睥真睨假。誰云發機射虎，自笑品類觀馬。劍客茫茫不要呈，甑人往往須擒下。儔禪儔禫，崢嶸象駕。
送惠文禪者 釋重顯
正法眼，絕塵沙。二三四七，水月空花。千燈續焰曾間，五葉分披未葩。君不見卷蓆百丈，掩耳丹霞。龍行虎步爭孤立，盡同雲雨去無涯。文禪文禪，騰煥吾家。
送道成禪者 釋重顯
曹溪流，非止水。一點忽來，千波自起。直須釣鼇釣鯨，莫問得皮得髓。君不見石頭有言兮，聖不慕他，靈不在己。成禪成禪，誰家之子。
送清演禪者 釋重顯
我年老大，心力衰微。贈别無語，冥同振飛。因思古之送人有言，吾不知其殊途同歸。獨愛新豐，曲騰清輝。寸草不生千萬里，出門春色共依依。
送繼寶禪者 釋重顯
寶非寶，日杲杲。上上機，無處討。赤水求來何太狂，荆山覓得苦相惱。不惱不狂排夜光，險惡道中爲津梁。
送小師元楚 釋重顯
道之冥機，一何相守。汝競光陰，我親蒲柳。毋厚弁之奪席，毋薄愚之誦箒。深思彼伐木丁丁之聲，照古照今兮宜善求友。
送清杲禪者 釋重顯
春雨濛濛，春風𩖼𩖼。動兮靜兮，匪待時出。雲霞閑澹作性，金鐡冷落爲骨。知我者謂我高蹈世表，不知我者謂我下視塵窟。道恣隨方，情融羈鎖。紫栗一尋，青山萬朵。行行思古人之言，無可不可，南北東西但唯我。
酬行奯長老 釋重顯
黄金爲骨松爲姿，道高曾鄙天人師。有言遺我千古奇，無人知，石虎吞却木羊兒。